Avis juridique important

|

31995H0326

95/326/ΕΚ: Σύσταση του Συμβουλίου της 10ης Ιουλίου 1995 περί των γενικών κατευθύνσεων οικονομικής πολιτικής των κρατών μελών και της Κοινότητας

Επίσημη Εφημερίδα αριθ. L 191 της 12/08/1995 σ. 0024 - 0028

ΣΥΣΤΑΣΗ ΤΟΥ ΣΥΜΒΟΥΛΙΟΥ της 10ης Ιουλίου 1995 περί των γενικών κατευθύνσεων οικονομικής πολιτικής των κρατών μελών και της Κοινότητας (95/326/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη του:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 103 παράγραφος 2,τη σύσταση της Επιτροπής,τη γνώμη της Νομισματικής Επιτροπής,τα συμπεράσματα του Ευρωπαϊκού Συμβουλίου της 26ης και 27ης Ιουνίου 1995 (Κάννες),ΣΥΝΙΣΤΑ:1. Εισαγωγή Από το καλοκαίρι του 1994, εποχή κατά την οποία εγκρίθηκαν οι προηγούμενες γενικές κατευθύνσεις, ο ρυθμός οικονομικής ανάπτυξης στην Κοινότητα έχει σταθεροποιηθεί. Όπως κατέδειξε, όμως, η πρόσφατη συναλλαγματική κρίση που ακολούθησε την πτώση του δολαρίου, υπάρχουν ακόμα σοβαροί κίνδυνοι και σημαντικά θέματα πολιτικής που παραμένουν ανεπίλυτα. Οι οικονομικές πολιτικές, για να μπορέσουν να αξιοποιήσουν απόλυτα τις προοπτικές ανάπτυξης, να αυξήσουν την απασχόληση και να ενισχύσουν τη σύγκλιση, πρέπει να ανταποκριθούν στις προκλήσεις και τις ευκαιρίες που προσφέρει η διαφαινομένη οικονομική ανάκαμψη.Οι παρούσες κατευθύνσεις οικονομικής πολιτικής - που εκπονήθηκαν και εγκρίθηκαν σύμφωνα με το άρθρο 103 παράγραφος 2 της συνθήκης για την ίδρυση της Ευρωπαϊκής Κοινότητας - θα αποτελέσουν το σημείο αναφοράς για την άσκηση οικονομικής πολιτικής στην Κοινότητα και στα κράτη μέλη. Επιβεβαιώνουν τους στόχους που προσδιορίστηκαν με τις προηγούμενες κατευθυντήριες γραμμές καθώς και τα συμπεράσματα για την καταπολέμηση της ανεργίας στα οποία κατέληξε το Ευρωπαϊκό Συμβούλιο, συγκεκριμένα το Συμβούλιο του Έσσεν, το οποίο συνέστησε πέντε τομείς στους οποίους θα πρέπει να ενταθούν οι προσπάθειες. Με την πλήρη εφαρμογή των εν λόγω κατευθύνσεων θα καταστεί δυνατή η ενίσχυση της σύγκλισης και η υλοποίηση των ευνοϊκών προοπτικών για την ανάπτυξη και την απασχόληση, πράγμα που θα έχει ως αποτέλεσμα να μειωθεί σημαντικά το ποσοστό ανεργίας και θα συμβάλει συνεπώς στην άμβλυνση του προβλήματος του κοινωνικού αποκλεισμού.Στο σημερινό οικονομικό περιβάλλον, δύο είναι τα θέματα που προκαλούν ανησυχία και τα οποία πρέπει να αντιμετωπιστούν κατά προτεραιότητα. Πρώτον οι ευνοϊκές συνέπειες της οικονομικής αύξησης είναι πιθανόν να οδηγήσουν σε «παραμέληση της προσαρμογής». Η χαλάρωση αυτή μπορεί να εκδηλωθεί ως μειωμένη αποφασιστικότητα για τη μόνιμη επίλυση των διαρθρωτικών φορολογικών ανισορροπιών, μετά την κυκλική βελτίωση των δημοσιονομικών ελλειμμάτων, ή ακόμα, καθώς σημειώνεται ανάκαμψη της απασχόλησης, μπορεί να εμφανιστεί ως απροθυμία για τη λήψη και εφαρμογή των μέτρων εκείνων που απαιτούνται για την άρση των ατελειών της αγοράς εργασίας. Θα πρέπει οπωσδήποτε να υπάρξει σθεναρή αντίσταση κατά οιασδήποτε μορφής αυτής της «παραμέλησης της προσαρμογής».Δεύτερον, ορισμένες από τις πρόσφατες μεταβολές των συναλλαγματικών ισοτιμιών δεν επέτειναν μόνον τον κίνδυνο διάδοσης του πληθωρισμού. Συνετέλεσαν επίσης σε διατάραξη της λειτουργίας της εσωτερικής αγοράς και με τον τρόπο αυτό έθεσαν σε κίνδυνο τα θετικά επιτεύγματα της οικονομικής ολοκλήρωσης. Οι εν λόγω μεταβολές των ισοτιμιών, οι οποίες δεν ανταποκρίνονται σε βασικά οικονομικά μεγέθη, θα έχουν δυσμενή αποτελέσματα για όλα τα κράτη μέλη.Είναι σαφές ότι, για να περιορισθεί στο ελάχιστο η εμφάνιση ανάλογων επεισοδίων, πρωταρχικό στόχο των οικονομικών πολιτικών της Κοινότητας πρέπει να αποτελέσει η δημιουργία των προϋποθέσεων της σταθερότητας των συναλλαγματικών ισοτιμιών που θα αντικατοπτρίζει τα βασικά μεγέθη της οικονομίας.Οι παρούσες κατευθύνσεις επιβεβαιώνουν τους στόχους πολιτικής που προσδιορίστηκαν με τις κατευθυντήριες γραμμές του Δεκεμβρίου του 1993 και του Ιουλίου του 1994: έχει πρωταρχική σημασία για την Κοινότητα και τα κράτη μέλη να μετατρέψουν την σημερινή ανάκαμψη σε μια ισχυρή, βιώσιμη, μη πληθωριστική, μεσοπρόθεσμη διαδικασία ανάπτυξης που θα σέβεται το περιβάλλον. Η ανάπτυξη αυτού του είδους είναι σημαντική προκειμένου να μειωθεί δραστικά η ανεργία και να καταστεί δυνατή η επίτευξη του απαιτουμένου βαθμού σύγκλισης που θα διευκολύνει την μετάβαση στο τρίτο στάδιο της ΟΝΕ. Για την επίτευξη αυτών των στόχων θα απαιτείται ένα σταθερό, ευνοϊκό για τις επενδύσεις, βραχυπρόθεσμο και μακροπρόθεσμο μαρκοοικονομικό πλαίσιο, που θα χαρακτηρίζεται από:- νομισματική πολιτική προσανατολισμένη προς την σταθερότητα, το έργο της οποίας δεν θα υπονομεύεται από αντενδεικνυόμενες δημοσιονομικές και μισθολογικές εξελίξεις,- συνεχιζόμενες προσπάθειες για την εξυγίανση των δημοσίων οικονομικών στα περισσότερα κράτη μέλη, οι οποίες θα συμβαδίζουν με τους στόχους των προγραμμάτων σύγκλισης,- τάσεις στον τομέα των ονομαστικών μισθών συνεπείς προς τον στόχο της σταθερότητας των τιμών 7 ταυτόχρονα οι εξελίξεις των πραγματικών μισθών θα πρέπει να είναι κατώτερες από την αύξηση της παραγωγικότητας ώστε να ενισχυθεί η αποδοτικότητα των επενδύσεων που μπορούν να δημιουργήσουν θέσης απασχόλησης.Ουσιαστικό συμπλήρωμα του πλαισίου αυτού θα αποτελέσουν οι διαρθρωτικές μεταρρυθμίσεις προς την ενίσχυση της ανταγωνιστικότητας των οικονομιών των κρατών μελών και τη βελτίωση της λειτουργίας της αγοράς εργασίας. Οι πολιτικές οι αναγκαίες για τη διατήρηση της μακροπρόθεσμης ανάπτυξης, την αύξηση της απασχόλησης και την ενίσχυση της σύγκλισης είναι αλληλένδετες.2. Κατευθύνσεις οικονομικής πολιτικής Σταθερότητα τιμών και συναλλαγματικών ισοτιμιώνΑπό την αρχή της τρεχούσης δεκαετίας σημειώνεται σημαντική πρόοδος ως προς τη μείωση του πληθωρισμού στην Κοινότητα και στα κράτη μέλη. Το ποσοστό πληθωρισμού σε εννέα κράτη μέλη προβλέπεται, βάσει των εαρινών προβλέψεων που δημοσίευσε η Επιτροπή, ότι θα κυμανθεί το 1996 μεταξύ 2 % και 3 %, πράγμα που ανταποκρίνεται στους στόχους των κατευθύνσεων του 1993 και 1994, ενώ εκτιμάται ότι σε δύο ακόμη κράτη μέλη θα ξεπεράσει ελάχιστα αυτά τα όρια τον επόμενο χρόνο.Πρέπει να πραγματοποιηθούν περαιτέρω βήματα για την επίτευξη της σταθερότητας των τιμών. Αυτό σημαίνει πρώτα απ' όλα ότι πρέπει να διευρυνθεί σημαντικά η ομάδα των κρατών μελών, των οποίων οι επιδόσεις στον τομέα του πληθωρισμού ανταποκρίνονται στις κατευθύνσεις του 1994. Τα κράτη μέλη, των οποίων το ποσοστό πληθωρισμού προβλέπεται ότι θα κυμανθεί μεταξύ 2 % και 3 %, πρέπει να διατηρήσουν πολιτική που θα έχει στόχο να εμποδίσει κάθε αναζωπύρωση των πληθωριστικών πιέσεων, ενώ παράλληλα θα πρέπει να επιδιώξουν να φθάσουν σε ποσοστό ίσο ή κατώτερο του 2 %. Οι άλλες χώρες πρέπει να εντείνουν τις προσπάθειές τους, σε ορισμένες περιπτώσεις σημαντικά, προκειμένου να επιτύχουν τους στόχους των κατευθύνσεων.Οι μεταβολές των συναλλαγματικών ισοτιμιών θα μπορούσαν να έχουν σημαντική επίδραση στη σύγκλιση του πληθωρισμού. Συνεπώς, στα περισσότερα κράτη μέλη όπου παρατηρήθηκε υπερτίμηση του νομίσματος, η σύγκλιση του πληθωρισμού αναμένεται να ενισχυθεί. Στα εν λόγω κράτη μέλη προβλέπεται ότι, στις περισσότερες περιπτώσεις, οι μισθοί θα εξελιχθούν σε γενικές γραμμές σύμφωνα με τον στόχο της σταθερότητας τιμών. Θα πρέπει πάντως να εξασφαλισθεί ότι οι μισθολογικές εξελίξεις δεν θα έχουν ως αποτέλεσμα τον περιορισμό της αποδοτικότητας των επενδύσεων, ιδίως στους τομείς τους προσανατολισμένους προς τις εξαγωγές. Από την άλλη πλευρά, στα κράτη μέλη όπου έχουν σημειωθεί υποτιμήσεις του νομίσματος, αυξήθηκαν οι τιμαριθμικές πιέσεις καθώς και ο κίνδυνος επιτάχυνσης του πληθωρισμού. Οι χώρες αυτές πρέπει να επιδείξουν ιδιαίτερα μεγάλη προσοχή. Συγκεκριμένα, για μία ισχυρή οικονομική ανάπτυξη, έχει σημασία να αποτραπεί η δημιουργία ενός φαύλου κύκλου πληθωριστικών τιμών και μισθών λόγω των αυξήσεων στις τιμές των εισαγωγών. Στην αντίθετη περίπτωση, η προσανατολισμένη προς την επίτευξη σταθερότητας πολιτική που ακολουθείται σήμερα, θα χάσει πολύ γρήγορα την αξιοπιστία της.Ο συνδυασμός της έντονης υποτίμησης του δολαρίου, των ανεπίλυτων διαρθρωτικών προβλημάτων, των αβέβαιων φορολογικών και πληθωριστικών προοπτικών και άλλων αβεβαιοτήτων σε ορισμένα κράτη μέλη, οδήγησε σε σημαντική συναλλαγματική αστάθεια στην Κοινότητα. Μεταβολές των συναλλαγματικών ισοτιμιών μεγαλύτερες απ' όσο δικαιολογούν οι διαφορές μεταξύ των ποσοστών πληθωρισμού είναι επιζήμιες για όλα τα κράτη μέλη. Σε όσα κράτη μέλη σημειώθηκε υπερτίμηση του νομίσματος, μειώθηκαν οι προοπτικές ανάπτυξης, καίτοι είναι ακόμη σε γενική κλίμακα ευνοϊκές, ενώ σε όσα κράτη μέλη σημειώθηκε υποτίμηση, οι προοπτικές πληθωρισμού αυξάνονται και απαιτείται να καταβληθούν επί πλέον προσπάθειες προκειμένου να επιτευχθούν οι μεσοπρόθεσμοι στόχοι στον τομέα του πληθωρισμού. Περαιτέρω, έχει διαταραχθεί η εύρυθμη λειτουργία της εσωτερικής αγοράς, δεδομένου ότι οι επιχειρηματικές αποφάσεις λαμβάνονται βάσει μη εξισορροπημένων συναλλαγματικών ισοτιμιών, παρέχοντας συνεπώς λανθασμένα κίνητρα σε ομάδες ειδικών συμφερόντων.Με την περαιτέρω πρόοδο στον τομέα της σταθερότητας των τιμών, τα κράτη μέλη θα βελτιώσουν τις προοπτικές για μία συναλλαγματική σταθερότητα διάρκειας, η οποία με τη σειρά της θα βοηθήσει τη σταθερότητα των τιμών. Εν προκειμένω, βασικό ρόλο θα διαδραματίσει η δημοσιονομική πολιτική και η αξιοπιστία των δεσμεύσεων στον τομέα της φορολογικής ενοποίησης. Η συναλλαγματική σταθερότητα θα συμβάλει επίσης στην πλήρη αξιοποίηση των πλεονεκτημάτων της εσωτερικής αγοράς και στη βελτίωση της κατανομής των πόρων εντός της Κοινότητας. Όλα τα κράτη μέλη πρέπει να συνεχίσουν να αντιμετωπίζουν τη συναλλαγματική πολιτική τους ως ζήτημα κοινού συμφέροντος στα πλαίσια του Ευρωπαϊκού Νομισματικού Συστήματος και, όπου ενδείκνυται, του μηχανισμού των συναλλαγματικών ισοτιμιών.Υγιής δημιοσιονομική κατάστασηΠαρά τη σταθεροποίηση της οικονομικής ανάπτυξης, οι προοπτικές επίλυσης των φορολογικών ανισορροπιών παραμένουν αβέβαιες και η επίτευξη φορολογικής σύγκλισης εξακολουθεί να είναι αβέβαια.Η έλλειψη μεγαλύτερης βελτίωσης στο θέμα της δημοσιονομικής εξυγίανσης οδηγεί, σε πολλές περιπτώσεις, σε μία κατάσταση όπου η φορολογική πολιτική υφίσταται βαρείς περιορισμούς λόγω της υψηλής και συνεχώς αυξανόμενης επιβάρυνσης της αποπληρωμής τόκων. Υπονομεύει επίσης τη διαρκή σταθερότητα των τιμών και των συναλλαγματικών ισοτιμιών, αυξάνει την αβεβαιότητα για την πορεία της φορολογικής πολιτικής και κλονίζει την αξιοπιστία των τηρουμένων πολιτικών. Συντελεί στη διατήρηση ενός συνονθυλεύματος αντιφατικών πολιτικών και υπονομεύει το έργο της νομισματικής πολιτικής. Οι συνεχιζόμενες φορολογικές ανισορροπίες θα έχουν μεσοπρόθεσμα αρνητικές συνέπειες για την οικονομική ανάπτυξη και τη δημιουργία θέσεων απασχόλησης. Η υγιής φορολογική κατάσταση αποτελεί θετικό παράγοντα από την άποψη της προσφοράς δεδομένου ότι ανοίγει τον δρόμο για την μείωση της φορολογίας και την αύξηση των παραγωγικών δημοσίων επενδύσεων. Πράγματι, τα επιχειρήματα υπέρ της δημοσιονομικής ενοποίησης που ως βάση έχουν τη μέριμνα για την οικονομική αύξηση και την απασχόληση είναι αν μη τι άλλο εξίσου σημαντικά με εκείνα που ως βάση έχουν την ανάγκη να σταθεροποιηθεί το χρέος και να επιτευχθεί ονομαστική σύγκλιση. Αν τα δημοσιονομικά ελλείματα και τα ποσοστά χρέους δεν καταστεί δυνατόν να μειωθούν κατά τρόπο μόνιμο, σήμερα, σε μια εποχή σχετικά έντονης ανάπτυξης, τότε πότε θα μειωθούν;Αποτελεί σαφώς προτεραιότητα όλων σχεδόν των κρατών μελών το να εξασφαλίσουν ότι θα αξιοποιηθούν όλες οι ευκαιρίες που παρέχει η αύξηση για την προώθηση της φορολογικής ενοποίησης μέσω της μείωσης των διαρθρωτικών ελλειμμάτων. Τα κράτη μέλη πρέπει να επιδιώξουν να μειώσουν το δημοσιονομικό τους έλλειμμα κάτω από το 3 % του ΑΕΠ το ταχύτερο δυνατόν, ως πρώτο βήμα για την επίτευξη του μεσοπρόσθεσμου στόχου, της προσέγγισης του ισοζυγίου, τον οποίο τάσσουν οι κατευθύνσεις του Δεκεμβρίου του 1993. Σε ορισμένες χώρες, η διάρθρωση του συνταξιοδοτικού συστήματος απαιτεί πλεονάσματα στους δημόσιους λογαριασμούς.Σύμφωνα με τρέχουσες εκτιμήσεις, όλα τα κράτη μέλη, συμπεριλαμβανομένων και εκείνων των οποίων το προβλεπόμενο δημοσιονομικό έλλειμμα για το τρέχον έτος θα είναι χαμηλότερο του ορίου 3 %, πρέπει να αξιοποιήσουν τα περιθώρια ελιγμών που διαθέτουν λόγω του υψηλοτέρου του προβλεπομένου από τον προϋπολογισμό ρυθμού οικονομικής ανάπτυξης, ή λόγω της μείωσης των επιτοκίων, για να επιταχύνουν τη διαδικασία της δημοσιονομικής σταθεροποίησης. Αυτό είναι ιδιαίτερα επείγον στις χώρες που έχουν υψηλή αναλογία χρέους ως ποσοστού του ΑΕΠ. Σε περίπτωση που η αναταραχή των συναλλαγματικών ισοτιμιών προκαλέσει επιβράνδυση του ρυθμού ανάπτυξης εφέτος, οι προσπάθειες επίτευξης των στόχων των προγραμμάτων σύγκλισης δεν θα πρέπει να χαλαρώσουν.Όπως προκύπτει από τις προβλέψεις για το 1996 και με βάση τα μέτρα προσαρμογής που έχουν μέχρι σήμερα προσδιοριστεί σαφώς από εκείνα τα κράτη μέλη που έχουν θέσει φορολογικά ανώτατα όρια στα προγράμματά τους σύγκλισης, οι φορολογικοί στόχοι δεν θα επιτευχθούν με τρόπο ενιαίο. Σε αρκετές περιπτώσεις απαιτείται προσπάθεια προσαρμογής για να επιτευχθούν οι στόχοι που ορίζονται από τα προγράμματα σύγκλισης. Βάσει των προβλέψεων της Επιτροπής και των υποθέσεων «αμετάβλητης πολιτικής», επτά μόνον κράτη μέλη θα έχουν ελλείμματα κάτω του 3 % του ΑΕΠ. Αυτό υπογραμμίζει πόσο σημαντικό είναι να τηρούνται τα προγράμματα σύγκλισης και πόσο αναγκαίο να αναπροσαρμόζονται τακτικά ώστε να συμβάλλουν στην επίτευξη των στόχων της συνθήκης.Σε πολλές χώρες η καλύτερη λύση θα πρέπει να είναι ο περιορισμός της αύξησης των δαπανών, δεδομένου ότι, εκτός από την επίδρασή τους στην απασχόληση, υπάρχουν αναμφίβολα όρια για την αύξηση της φορολογίας και των κοινωνικών επιβαρύνσεων. Αλλά και ο εξορθολογισμός των δημοσίων δαπανών και των φορολογικών συστημάτων μπορεί επίσης να συμβάλει στην οικονομική ανάπτυξη και τη δημιουργία θέσεων απασχόλησης. Συγκεκριμένα, όπως προτείνεται με τις κατευθύνσεις του 1994, τα κράτη μέλη θα πρέπει, εφόσον είναι ανάγκη, να τροποποιούν τις δομές του φορολογικού τους συστήματος κατά τρόπους που είναι πιθανόν να ευνοήσουν την απασχόληση και να ωφελήσουν το περιβάλλον, ενώ θα πρέπει να γίνει επαναπροσανατολισμός των κρατικών δαπανών, όχι πλέον προς την κατανάλωση, αλλά προς τις δαπάνες εκείνες που αυξάνουν την παραγωγικότητα 7 μεταξύ των τελευταίων αυτών θα πρέπει να δοθεί προτεραιότητα στην ενίσχυση των δημοσίων επενδύσεων και των επενδύσεων σε ανθρώπινο κεφάλαιο. Ακόμα, πρέπει να μειωθεί το μη μισθολογικό κόστος της εργασίας, ιδίως, σε ορισμένες χώρες, στα χαμηλότερα κλιμάκια μισθών και παραγωγικότητας. Είναι, ωστόσο, σημαντικό να μην τεθεί σε κίνδυνο η απαιτούμενη μείωση των δημοσιονομικών ελλειμμάτων, πράγμα που σημαίνει ότι θα πρέπει να εξευρεθούν, σε αντιστάθμιση, συμπληρωματικά έσοδα.Φορολογικές δυσχέρειες εξακολουθούν να χαρακτηρίζουν τη δημοσιονομική κατάσταση πολλών κρατών μελών. Στην Ελλάδα, έχει σημειωθεί κάποια πρόοδος από το 1994. Ωστόσο, είναι σημαντικό να μειωθούν πολύ περισσότερο οι φορολογικές ανισορροπίες ώστε να μην ανακοπεί η πορεία προς τη σύγκλιση. Απαιτούνται αποφασιστικά μέτρα, ιδίως από απόψεως δαπανών, σε πολυετές πλαίσιο ώστε να αυξηθεί η εμπιστοσύνη στην πορεία της οικονομικής πολιτικής. Στην Ιταλία, τα μέτρα φορολογικής σταθεροποίησης που λήφθηκαν κατά τα τελευταία έτη, αρχίζουν να αποφέρουν καρπούς. Οι προσπάθειες πρέπει να συνεχισθούν με την πλήρη εφαρμογή του τριετούς σχεδίου που ανακοινώθηκε προσφάτως. Στην περίπτωση της Σουηδίας, η οποία αντιμετωπίζει επίσης μεγάλο έλλειμμα, θεσπίστηκε ήδη πολυετές φορολογικό πλαίσιο προσαρμογής 7 τώρα πρέπει να ανοίξει και ο δρόμος προς την προσαρμογή. Στο Βέλγιο, λόγω του υψηλού δημοσίου χρέους απαιτείται πλήρης εφαρμογή του φορολογικού μέρους του Global plan και περαιτέρω πρόοδος ως προς τη μείωση του ελλείματος κάτω από το όριο 3 % του ΑΕΠ, ώστε να επιτευχθεί επίσης σημαντικότερη μείωση του δείκτη δανειακής επιβάρυνσης. Στην Ισπανία και στην Πορτογαλία απαιτούνται μεγαλύτερες προσπάθειες στον τομέα της φορολογικής σταθεροποίησης 7 επίσης απαιτούνται φιλόδοξοι φορολογικοί στόχοι στην περίπτωση της Αυστρίας και της Γαλλίας. Τέλος, ενώ η Φινλανδία δεν έχει ακόμα παρουσιάσει πρόγραμμα σύγκλισης, οι εκτιμήσεις δείχνουν ότι έχει θέσει φιλόδοξους δημοσιονομικούς στόχους 7 οι δε προσπάθειες για την πραγματοποίησή τους πρέπει να υποστηριχθούν. Η Δανία, οι Κάτω Χώρες και το Ηνωμένο Βασίλειο πρέπει να συνεχίσουν την εντατική εφαρμογή των προγραμμάτων τους φορολογικής σταθεροποίησης σύμφωνα με τα προγράμματα σύγκλισης, ώστε το έλλειμμά τους να μειωθεί κάτω του 3 % το 1996. Οι φορολογικές εξελίξεις και προοπτικές στη Γερμανία, στην Ιρλανδία και στο Λουξεμβούργο δείχνουν ότι βάσει των προβλέψεων της Επιτροπής, οι χώρες αυτές θα συνεχίσουν να μην εμφανίζουν υπερβολικό έλλειμμα. Στην Ιρλανδία προβλέπεται ότι ο δείκτης δανειακής επιβάρυνσης θα συνεχίσει να μειώνεται με σταθερό ρυθμό, ενώ στο Λουξεμβούργο η κατάσταση των δημοσίων οικονομικών παραμένει υγιής.Ενώ τα κράτη μέλη πρέπει να ακολουθήσουν αυστηρές δημοσιονομικές πολιτικές ώστε τα ελλείμματά τους να μειωθούν κάτω του 3 % του ΑΕΠ, η ίδια η Κοινότητα πρέπει να υιοθετήσει προσεκτική στάση έναντι της δημοσιονομικής προοπτικής που θέσπισε το Ευρωπαϊκό Συμβούλιο του Εδιμβούργου - η προοπτική αυτή καθορίζει ανώτατα όρια και όχι στόχους.Προώθηση της ανταγωνιστικότητας και σταθερή ανάπτυξηΜετά τις προτάσεις της Λευκής Βίβλου για την «Ανάπτυξη, την ανταγωνιστικότητα και την απασχόληση», τα κράτη μέλη εφαρμόζουν μεταρρυθμίσεις με στόχο την ενίσχυση των δυνάμεων που συμβάλλουν στις δυνατότητες ανάπτυξης και την τόνωση του δυναμισμού και της ανταγωνιστικότητας των οικονομιών της Κοινότητας.Για την πλήρη αξιοποίηση των ευκαιριών που παρέχει η εσωτερική αγορά, το ποσοστό μεταφοράς των κοινοτικών οδηγιών στο εθνικό δίκαιο ανέρχεται σήμερα στο 92,4 %, η απόκλιση δε μεταξύ των κρατών μελών κυμαίνεται από 86,3 % έως 98,6 %. Ωστόσο, πρέπει ακόμα να καταβληθούν προσπάθειες στους τομείς των ασφαλειών, της πνευματικής και βιομηχανικής ιδιοκτησίας, των δημοσίων συμβάσεων, των νέων τεχνολογιών και των υπηρεσιών καθώς και της ελεύθερης κυκλοφορίας. Επί πλέον, η πρόοδος ήταν αργή όσον αφορά την επέκταση της ενιαίας αγοράς τηλεπικοινωνιών και ενέργειας, ενώ δεν έχει ολοκληρωθεί η εσωτερική αγορά των μεταφορών. Απαιτούνται, επίσης, περαιτέρω προσπάθειες για την ενίσχυση των κανόνων περί ανταγωνισμού, τη μείωση των κρατικών ενισχύσεων, και τον περιορισμό του ρόλου του δημοσίου τομέα. Η ιδιωτικοποίηση, καθ'όσον τα κράτη μέλη κρίνουν ότι δεν αντιβαίνει προς τις θέσεις τους, θα μπορούσε να ενισχύσει την πρόοδο που έχει ήδη σημειωθεί προς την κατεύθυνση αυτή. Σε επίπεδο Κοινότητας έχουν αναληφθεί πολλές πρωτοβουλίες. Μετά τις συστάσεις του Συμβουλίου του Έσσεν δημιουργήθηκε μια Συμβουλευτική Ομάδα για την Ανταγωνιστικότητα η οποία προτίθεται να ετοιμάσει μία έκθεση για το Ευρωπαϊκό Συμβούλιο των Καννών σχετικά με την κατάσταση της ανταγωνιστικότητας στην Κοινότητα και συναφή θέματα 7 επίσης δημιουργήθηκε η ομάδα για τη νομοθετική και διοικητική απλούστευση. Για την ενίσχυση της συνολικής ανταγωνιστικότητας, εξετάζονται πολλά θέματα σε επίπεδο Κοινότητας, στα οποία περιλαμβάνεται η βελτίωση της χρηματοδότησης των ΜΜΕ, η αύξηση της ευελιξίας της αγοράς εργασίας και η βελτίωση της ποιότητας της επαγγελματικής κατάρτισης.Πρέπει να γίνει πλήρης εκμετάλλευση των δυνατοτήτων ανάπτυξης και απασχόλησης που προκύπτουν από τις προσπάθειες προστασίας του περιβάλλοντος. Η έκθεση που θα καταρτίσει το Συμβούλιο Οικονομικών και Δημοσιονομικών Υποθέσεων για το Ευρωπαϊκό Συμβούλιο του Δεκεμβρίου του 1995, σχετικά με «τη διασύνδεση μεταξύ οικονομικής ανάπτυξης και περιβάλλοντος και τις συνέπειές της επί της οικονομικής πολιτικής», έχει ιδιαίτερη σημασία ως προς το θέμα αυτό.Έχει θεμελιώδη σημασία για το δυναμισμό των οικονομιών της Κοινότητας να αυξηθούν οι επενδύσεις. Αυτό αφορά ιδιαίτερα τις επενδύσεις για την εκπαίδευση και την κατάρτιση και για την υποδομή της Κοινότητας που πρέπει να αναπτυχθεί για να ανταποκριθεί στις απαιτήσεις του 21ου αιώνα. Πρέπει να υλοποιηθούν τα διευρωπαϊκά δίκτυα και να τεθεί σε εφαρμογή το πρόγραμμα δράσης για την κοινωνία των πληροφοριών. Επί πλέον, για την προώθηση των πρωτοβουλιών έρευνας και ανάπτυξης απαιτείται μεγαλύτερος συντονισμός μεταξύ των κρατών μελών. Οι παράλληλες, συντονισμένες προσπάθειες στο επίπεδο της Κοινότητας και των κρατών μελών αποτελούν θεμελιώδες συστατικό στοιχείο για την αξιοποίηση των δυνατοτήτων δημιουργίας θέσεων απασχόλησης και ανάπτυξης.Απασχόληση και αγορά εργασίαςΗ οικονομική ανάκαμψη, αν προχωρήσει όπως προβλέπεται, θα εξουδετερώσει το κυκλικό συστατικό μέρος της ανεργίας μέχρι το 1997. Παρόλα αυτά, για να συνεχίσει να μειώνεται η ανεργία ουσιαστικά και προοδευτικά, θα πρέπει να επιτευχθεί ένας υψηλός, μακροπρόθεσμα, ρυθμός ανάπτυξης για αρκετά χρόνια και να ενισχυθεί η ικανότητα της ανάπτυξης αυτής να δημιουργήσει θέσεις εργασίας. Σε πολλά κράτη μέλη, υπάρχει ανάγκη εντονότερης διαφοροποίησης των μισθών ανάλογα με τους κλάδους, τις γεωγραφικές περιοχές και τα επαγγελματικά προσόντα. Ουσιαστικό στοιχείο των προσπαθειών για την επίτευξη αυτών των στόχων είναι η άσκηση πιο δυναμικής και αποτελεσματικής πολιτικής αγοράς εργασίας. Η πολιτική αυτή πρέπει να στοχεύει σε μία συνεκτική, ολοκληρωμένη και συντονισμένη προσπάθεια για την πραγματοποίηση διαρθρωτικών αλλαγών στον τομέα των εκπαιδευτικών συστημάτων, της εργατικής νομοθεσίας, των συμβάσεων εργασίας, των συστημάτων συλλογικών διαπραγματεύσεων και του συστήματος κοινωνικής ασφάλισης για τη βελτίωση της αγοράς εργασίας ως συνόλου.Με βάση τη Λευκή Βίβλο, το Ευρωπαϊκό Συμβούλιο του Έσσεν προσδιόρισε τις ακόλουθες πέντε προτεραιότητες που πρέπει να εξετάσουν τα κράτη μέλη:- βελτίωση των ευκαιριών απασχόλησης του εργατικού δυναμικού με την προώθηση των επενδύσεων στον τομέα της επαγγελματικής κατάρτισης,- αύξηση της έντασης της απασχόλησης στα πλαίσια της ανάπτυξης,- μείωση του μη μισθολογικού κόστους,- βελτίωση της αποτελεσματικότητας της πολιτικής αγοράς εργασίας,- βελτίωση των μέτρων υπέρ των ομάδωνπου πλήττονται περισσότερο από την ανεργία.Το Ευρωπαϊκό Συμβούλιο του Έσσεν κάλεσε τα κράτη μέλη να εφαρμόσουν μέτρα ανάλογα με την ιδιαίτερη κατάσταση που αντιμετωπίζει το κάθε κράτος και να ετοιμάσουν πολυετή προγράμματα με τα οποία θα εκδηλώνουν τις προθέσεις τους για την πολιτική που θα ακολουθήσουν. Καθίσταται τώρα σημαντικό να εγκρίνουν ταχέως τα κράτη μέλη τα εν λόγω πολυετή προγράμματα. Όπως ζήτησε το Ευρωπαϊκό Συμβούλιο του Έσσεν, το Συμβούλιο και η Επιτροπή θα παρακολουθούν εκ του σύνεγγυς τις τάσεις στον τομέα της απασχόλησης, θα ελέγχουν τις σχετικές πολιτικές των κρατών μελών και θα υποβάλλουν ετήσιες εκθέσεις στο Ευρωπαϊκό Συμβούλιο για την περαιτέρω πορεία της αγοράς εργασίας, αρχίζοντας από τον Δεκέμβριο του 1995.Έχουν ήδη ληφθεί διάφορα μέτρα, αλλά απαιτούνται μεγαλύτερες και αποφασιστικότερες προσπάθειες.Παραδείγματα των τρόπων, με τους οποίους η δυναμική και αποτελεσματικότερη πολιτική στον τομέα της αγοράς εργασίας συμβάλλει στην αύξηση της απασχόλησης είναι τα εξής:i) βελτιώνει τις ευκαιρίες απασχόλησης του εργατικού δυναμικού με την προώθηση των επενδύσεων στον τομέα της επαγγελματικής κατάρτισης, κυρίως στις ΜΜΕ, και κατά συνέπεια ανυψώνει το ποιοτικό επίπεδο του ανθρώπινου κεφαλαίου, πράγμα που έχει ως αποτέλεσμα τη βελτίωση της ανταγωνιστικότητας, της αποδοτικότητας, της ευελιξίας και των ευκαιριών του εργατικού δυναμικού,ii) αυξάνει την ένταση της απασχόλησης ως αποτέλεσμα της οικονομικής αύξησης, χωρίς να επιδρά αρνητικά στον ίδιο το ρυθμό της αύξησης, ως εξής:- οι κοινωνικοί εταίροι εξετάζουν στα κατάλληλα επίπεδα αν μπορεί να ενισχυθεί η απασχόληση χωρίς να θιγεί η ανταγωνιστικότητα, μέσω καινοτόμων μορφών οργάνωσης της εργασίας, όπως η αναδιοργάνωση ή η εφαρμογή νέων προτύπων ωραρίου εργασίας και η καθιέρωση νέων συνδυασμών εργασίας και ελεύθερου χρόνου,- τα κίνητρα για απασχόληση αυξάνουν με τον περιορισμό του μη μισθολογικού κόστους, κυρίως στις χαμηλότερες βαθμίδες της κλίμακας μισθών και παραγωγικότητας, χωρίς να θίγονται άλλα τμήματα της αγοράς εργασίας 7 από μακροοικονομική άποψη αυτό πρέπει να επιτευχθεί με τρόπους που δεν θα επηρεάζουν τη μείωση των δημοσιονομικών ελλειμμάτων, ούτε την ανταγωνιστικότητα των επιχειρήσεων. Απαιτούνται συνεπώς μεταρρυθμίσεις στις οποίες περιλαμβάνονται, όπου αυτό κρίνεται σκόπιμο, και οι εναλλακτικές πηγές χρηματοδότησης των συστημάτων κοινωνικής ασφάλισης,- ενθαρρύνεται, η ανάπτυξη νέων ευκαιριών απασχόλησης και νέων δραστηριοτήτων, ιδίως σε περιφερειακό και τοπικό επίπεδο, π.χ. στους τομείς του περιβάλλοντος και των κοινωνικών υπηρεσιών,iii) ενισχύουν την ετοιμότητα προς εργασία όταν εμφανίζονται νέες θέσεις απασχόλησης μέσω:- της βελτίωσης της αποτελεσματικότητας της πολιτικής που ακολουθείται ως προς την αγορά εργασίας μέσω της ενίσχυσης της ευελιξίας όσον αφορά την επαγγελματική και γεωγραφική κινητικότητα (ιδίως για τους εργαζομένους εκείνους που μπορούν εύκολα να προσληφθούν),- της ενίσχυσης των μέτρων υπέρ των ομάδων που πλήττονται ισχυρότερα από την ανεργία με την οργάνωση ειδικών προγραμμάτων εκπαίδευσης που απευθύνονται σε συγκεκριμένες ομάδες που πλήττονται από αποκλεισμό.Οι πολιτικές της αγοράς εργασίας που συμβάλλουν στη χρησιμοποίηση αυτών των τριών τρόπων αποτελούν όχι μόνο απαραίτητο συμπλήρωμα των μακροοικονομικών και διαρθρωτικών πολιτικών στον τομέα της ανταγωνιστικότητας, αλλά βοηθούν επίσης στη διατήρηση και ενίσχυση της συνοχής και της κοινωνικής συναίνεσης, εντός της Ένωσης, στη μακρά και επίπονη προσπάθεια της απορρόφησης των ανέργων.Βρυξέλλες, 10 Ιουλίου 1995.Για το ΣυμβούλιοΟ ΠρόεδροςP. SOLBES MIRA


Avis juridique important

|

31992H0171

92/171/ΕΟΚ: Σύσταση του Συμβουλίου της 16ης Μαρτίου 1992 για την απαλλαγή της Επιτροπής από την ευθύνη για την εκτέλεση των εργασιών του Ευρωπαϊκού Ταμείου Αναπτύξεως (1975) (Τέταρτο ΕΤΑ) για το οικονομικό έτος 1990

Επίσημη Εφημερίδα αριθ. L 075 της 21/03/1992 σ. 0053 - 0053

ΣΥΣΤΑΣΗ ΤΟΥ ΣΥΜΒΟΥΛΙΟΥ  της 16ης Μαρτίου 1992  για την απαλλαγή της Επιτροπής από την ευθύνη για την εκτέλεση των εργασιών του Ευρωπαϊκού Ταμείου Αναπτύξεως (1975) (τέταρτο ΕΤΑ) για το οικονομικό έτος 1990  (92/171/ΕΟΚ)ΤΟ ΣΥΜΒΟΥΛΙΟ ΤΩΝ  ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 206β,  την τρίτη σύμβαση ΑΚΕ-ΕΟΚ, που υπογράφηκε στο Λομέ στις 8 Δεκεμβρίου 1984,  την απόφαση 76/568/ΕΟΚ του Συμβουλίου της 29ης Ιουνίου 1976 περί συνδέσεως των υπερποντίων χωρών και εδαφών με την Ευρωπαϊκή Οικονομική Κοινότητα (1),  την εσωτερική συμφωνία περί της χρηματοδοτήσεως και της διαχειρίσεως των ενισχύσεων της Κοινότητας (2), που υπογράφηκε στις 11 Ιουλίου 1975, και ιδίως το άρθρο 31 παράγραφος 3,  το δημοσιονομικό κανονισμό της 27ης Ιουλίου 1976 για το τέταρτο Ευρωπαϊκό Ταμείο Αναπτύξεως (3), και ιδίως τα άρθρα 64 μέχρι 67,  Έχοντας εξετάσει τον λογαριασμό διαχειρίσεως και τον ισολογισμό της λειτουργίας του Ευρωπαϊκού Ταμείου Αναπτύξεως (1975) (τέταρτο ΕΤΑ), που εγκρίθηκαν στις 31 Δεκεμβρίου 1990 καθώς και την έκθεση του Ελεγκτικού Συνεδρίου για το οικονομικό έτος 1990, που  συνοδεύεται από τις απαντήσεις της Επιτροπής (4),  Εκτιμώντας:  ότι, δυνάμει του άρθρου 31 παράγραφος 3 της εσωτερικής συμφωνίας, η απαλλαγή από την ευθύνη για τη διαχείριση του Ευρωπαϊκού Ταμείου Αναπτύξεως (1975) (τέταρτο ΕΤΑ), παρέχεται στην Επιτροπή σύμφωνα με τη διαδικασία του άρθρου 206 της συνθήκης-  ότι η εκτέλεση των εργασιών του Ευρωπαϊκού Ταμείου Αναπτύξεως (1975) (τέταρτο ΕΤΑ), εκ μέρους της Επιτροπής, κατά το οικονομικό έτος 1990, ήταν στο σύνολό της ικανοποιητική,  ΣΥΝΙΣΤΑ στο Ευρωπαϊκό Κοινοβούλιο να απαλλάξει την Επιτροπή από την ευθύνη για την εκτέλεση των εργασιών του Ευρωπαϊκού Ταμείου Αναπτύξεως (1975) (τέταρτο ΕΤΑ), για το οικονομικό έτος 1990. Βρυξέλλες, 16 Μαρτίου 1992. Για το Συμβούλιο  Ο Πρόεδρος  Jorge BRAGA DE MACEDO   (1) ΕΕ αριθ. L 176 της 1. 7. 1976, σ. 8. (2) ΕΕ αριθ. L 25 της 30. 1. 1976, σ. 168. (3) ΕΕ αριθ. L 229 της 20. 8. 1976, σ. 9. (4) ΕΕ αριθ. C 324 της 13. 12. 1991, σσ. 194 έως 209 και 305 έως 316.


title: Σύσταση του Συμβουλίου, της 12ης Ιουλίου 2016, σχετικά με το εθνικό πρόγραμμα μεταρρυθμίσεων του Βελγίου για το 2016 και τη διατύπωση γνώμης του Συμβουλίου σχετικά με το πρόγραμμα σταθερότητας του Βελγίου για το 2016

text:
               18.8.2016

               EL

               Επίσημη Εφημερίδα της Ευρωπαϊκής Ένωσης

               C 299/36

         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 12ης Ιουλίου 2016
   σχετικά με το εθνικό πρόγραμμα μεταρρυθμίσεων του Βελγίου για το 2016 και τη διατύπωση γνώμης του Συμβουλίου σχετικά με το πρόγραμμα σταθερότητας του Βελγίου για το 2016
   (2016/C 299/09)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών (1), και ιδίως το άρθρο 5 παράγραφος 2,
   Έχοντας υπόψη τη σύσταση της Ευρωπαϊκής Επιτροπής,
   Έχοντας υπόψη τα ψηφίσματα του Ευρωπαϊκού Κοινοβουλίου,
   Έχοντας υπόψη τα συμπεράσματα του Ευρωπαϊκού Συμβουλίου,
   Έχοντας υπόψη τη γνώμη της Επιτροπής Απασχόλησης,
   Έχοντας υπόψη τη γνώμη της Οικονομικής και Δημοσιονομικής Επιτροπής,
   Έχοντας υπόψη τη γνώμη της Επιτροπής Κοινωνικής Προστασίας,
   Έχοντας υπόψη τη γνώμη της Επιτροπής Οικονομικής Πολιτικής,
   Εκτιμώντας τα ακόλουθα:

               (1)

               Στις 26 Νοεμβρίου 2015, η Επιτροπή εξέδωσε την ετήσια επισκόπηση της ανάπτυξης, με την οποία σηματοδοτήθηκε η έναρξη του Ευρωπαϊκού Εξαμήνου του 2016 για τον συντονισμό των οικονομικών πολιτικών. Οι προτεραιότητες της ετήσιας επισκόπησης της ανάπτυξης εγκρίθηκαν από το Ευρωπαϊκό Συμβούλιο στις 17-18 Μαρτίου 2016. Στις 26 Νοεμβρίου 2015, βάσει του κανονισμού (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου (2), η Επιτροπή εξέδωσε την έκθεση του μηχανισμού επαγρύπνησης, στην οποία το Βέλγιο συγκαταλέγεται μεταξύ των κρατών μελών για τα οποία επρόκειτο να πραγματοποιηθεί εμπεριστατωμένη επισκόπηση. Την ίδια ημέρα, η Επιτροπή εξέδωσε επίσης σύσταση για Σύσταση του Συμβουλίου σχετικά με την οικονομική πολιτική της ζώνης του ευρώ. Η Σύσταση αυτή εγκρίθηκε από το Ευρωπαϊκό Συμβούλιο στις 18-19 Φεβρουαρίου 2016 και εκδόθηκε από το Συμβούλιο στις 8 Μαρτίου 2016 (3). Ως χώρα με νόμισμα το ευρώ και λαμβανομένης υπόψη της στενής διασύνδεσης των οικονομιών της οικονομικής και νομισματικής ένωσης, το Βέλγιο θα πρέπει να διασφαλίσει την πλήρη και έγκαιρη εφαρμογή της Σύστασης.

               (2)

               Η έκθεση χώρας του 2016 για το Βέλγιο δημοσιεύθηκε στις 26 Φεβρουαρίου 2016. Αξιολογήθηκε η πρόοδος του Βελγίου όσον αφορά την υλοποίηση των ειδικών ανά χώρα συστάσεων που είχαν εκδοθεί από το Συμβούλιο στις 14 Ιουλίου 2015 και συμπεριλήφθηκε εμπεριστατωμένη επισκόπηση βάσει του άρθρου 5 του κανονισμού (ΕΕ) αριθ. 1176/2011. Στις 8 Μαρτίου 2016, η Επιτροπή παρουσίασε τα αποτελέσματα της εμπεριστατωμένης επισκόπησης. Από την ανάλυσή της, η Επιτροπή καταλήγει στο συμπέρασμα ότι το Βέλγιο δεν εμφανίζει μακροοικονομικές ανισορροπίες. Η εξασθένηση των εξωτερικών επιδόσεων σε συνδυασμό με το υψηλό δημόσιο χρέος ενδέχεται να δημιουργήσουν κινδύνους στο μέλλον. Ωστόσο, οι πρόσφατες εξελίξεις δείχνουν βελτίωση της ανταγωνιστικότητας. Διορθωτικά μέτρα — που περιλαμβάνουν συγκράτηση των μισθών και μειώσεις των εισφορών κοινωνικής ασφάλισης — οδήγησαν σε επιβράδυνση της αύξησης του κόστους εργασίας. Το δημόσιο χρέος δεν μειώνεται, αλλά οι βραχυπρόθεσμοι κίνδυνοι φαίνονται περιορισμένοι.

               (3)

               Στις 29 Απριλίου 2016, το Βέλγιο υπέβαλε το εθνικό πρόγραμμα μεταρρυθμίσεων για το 2016 και το πρόγραμμα σταθερότητας για το 2016. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως.

               (4)

               Κατά τον προγραμματισμό των Ευρωπαϊκών Διαρθρωτικών και Επενδυτικών Ταμείων για την περίοδο 2014-2020 συνυπολογίστηκαν οι σχετικές ειδικές για τη χώρα συστάσεις. Όπως προβλέπεται στο άρθρο 23 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου (4), όπου είναι αναγκαίο για τη στήριξη της εφαρμογής σχετικών συστάσεων του Συμβουλίου, η Επιτροπή μπορεί να ζητήσει από ένα κράτος μέλος να επανεξετάσει και να προτείνει τροποποιήσεις του οικείου συμφώνου εταιρικής σχέσης και των σχετικών προγραμμάτων. Η Επιτροπή έχει παράσχει περαιτέρω λεπτομέρειες σχετικά με τον τρόπο με τον οποίο προτίθεται να κάνει χρήση της εν λόγω διάταξης σε κατευθυντήριες γραμμές σχετικά με την εφαρμογή των μέτρων που συνδέουν την αποτελεσματικότητα των Ευρωπαϊκών Διαρθρωτικών και Επενδυτικών Ταμείων με τη χρηστή οικονομική διακυβέρνηση.

               (5)

               Το πρόγραμμα σταθερότητας του 2016 αναφέρει ότι οι δημοσιονομικές επιπτώσεις της εξαιρετικής εισροής προσφύγων το 2015 και το 2016 και των έκτακτων μέτρων ασφαλείας το 2016 είναι σημαντικές και παρέχει επαρκή στοιχεία για την έκταση και τη φύση αυτών των πρόσθετων δημοσιονομικών δαπανών. Κατά την Επιτροπή, οι επιλέξιμες πρόσθετες δαπάνες για τους πρόσφυγες ανήλθαν σε 0,03 % του ΑΕΠ το 2015, ενώ οι πρόσθετες επιπτώσεις το 2016 εκτιμώνται σε 0,17 % του ΑΕΠ για τις δαπάνες που αφορούν τους μετανάστες και σε 0,12 % του ΑΕΠ για τα μέτρα ασφαλείας. Σύμφωνα με τις διατάξεις του άρθρου 5 παράγραφος 1 και του άρθρου 6 παράγραφος 3 του κανονισμού (ΕΚ) αριθ. 1466/97, επιτρέπεται η ανάληψη των εν λόγω πρόσθετων δαπανών, δεδομένου ότι η εισροή προσφύγων, καθώς και η σοβαρότητα της τρομοκρατικής απειλής είναι έκτακτα γεγονότα, ο αντίκτυπός τους στα δημόσια οικονομικά του Βελγίου είναι σημαντικός και η βιωσιμότητα δεν διακυβεύεται αν επιτραπεί προσωρινή απόκλιση από την πορεία προσαρμογής για την επίτευξη του μεσοπρόθεσμου δημοσιονομικού στόχου. Ως εκ τούτου, η απαιτούμενη προσαρμογή για την επίτευξη του μεσοπρόθεσμου δημοσιονομικού στόχου για το 2015 έχει μειωθεί προκειμένου να ληφθούν υπόψη πρόσθετες δαπάνες που αφορούν τους πρόσφυγες. Όσον αφορά το 2016, η τελική αξιολόγηση, μεταξύ άλλων όσον αφορά τα επιλέξιμα ποσά, θα πραγματοποιηθεί την άνοιξη του 2017 βάσει των καταγεγραμμένων στοιχείων που θα παρασχεθούν από τις βελγικές αρχές.

               (6)

               Το Βέλγιο υπάγεται επί του παρόντος στο προληπτικό σκέλος του συμφώνου Σταθερότητας και Ανάπτυξης και υπόκειται στον μεταβατικό κανόνα για το χρέος. Στις 18 Μαΐου 2016, η Επιτροπή συνέταξε έκθεση δυνάμει του άρθρου 126 παράγραφος 3 της ΣΛΕΕ, δεδομένου ότι το Βέλγιο δεν πραγματοποίησε ικανοποιητική πρόοδο ως προς τη συμμόρφωση με τον κανόνα για το χρέος το 2015. Η ανάλυση κατέληξε στο συμπέρασμα ότι το κριτήριο του χρέους θα πρέπει να θεωρηθεί ότι έχει τηρηθεί. Με το πρόγραμμα σταθερότητας του 2016, η κυβέρνηση σχεδιάζει σταδιακή βελτίωση του ονομαστικού ισοζυγίου από έλλειμμα 2,6 % του ΑΕΠ το 2015 σε έλλειμμα 0,2 % του ΑΕΠ το 2019. Ο αναθεωρημένος μεσοπρόθεσμος δημοσιονομικός στόχος, με τη μορφή ισοσκελισμένης δημοσιονομικής θέσης σε διαρθρωτικούς όρους, αναμένεται να επιτευχθεί έως το 2018. Εντούτοις, ο εκ νέου υπολογισμός του διαρθρωτικού ισοζυγίου (5) ακόμη δείχνει διαρθρωτικό έλλειμμα της τάξεως του 0,4 % του ΑΕΠ το 2018. Σύμφωνα με το πρόγραμμα σταθερότητας, ο δείκτης δημόσιου χρέους προς το ΑΕΠ αναμένεται να κορυφωθεί σε 106,2 % του ΑΕΠ το 2016 και να υποχωρήσει σε 99,6 % έως το 2019. Το μακροοικονομικό σενάριο στο οποίο στηρίζονται οι εν λόγω δημοσιονομικές προβλέψεις είναι ρεαλιστικό. Ωστόσο, δεν έχουν ακόμη προσδιοριστεί επαρκώς τα μέτρα στήριξης των προβλεπόμενων στόχων για το έλλειμμα από το 2017 και μετά. Με βάση τις εαρινές προβλέψεις της Επιτροπής του 2016, υπάρχει κίνδυνος σημαντικής απόκλισης από τη συνιστώμενη προσαρμογή το 2016, καθώς και το 2016 και το 2017 από κοινού, σε βάση αμετάβλητων πολιτικών. Εάν εξαιρεθεί από την αξιολόγηση ο δημοσιονομικός αντίκτυπος της εξαιρετικής εισροής προσφύγων, καθώς και των έκτακτων μέτρων ασφαλείας, η προβλεπόμενη απόκλιση το 2016 δεν είναι πλέον σημαντική. Το Βέλγιο δεν προβλέπεται να συμμορφωθεί με τον μεταβατικό κανόνα για το χρέος το 2016 και, μετά το πέρας της μεταβατικής περιόδου, με την τιμή αναφοράς για τη μείωση του χρέους το 2017. Με βάση την αξιολόγηση του προγράμματος σταθερότητας και λαμβάνοντας υπόψη τις εαρινές προβλέψεις της Επιτροπής του 2016, το Συμβούλιο είναι της γνώμης ότι υπάρχει κίνδυνος μη συμμόρφωσης του Βελγίου με τις διατάξεις του συμφώνου Σταθερότητας και Ανάπτυξης. Ως εκ τούτου, θα χρειαστούν περαιτέρω μέτρα για να διασφαλιστεί η συμμόρφωση το 2016 και το 2017.

               (7)

               Το υψηλό δημόσιο χρέος συνδυάζεται με χαμηλές επιδόσεις στις εξαγωγές και την ανταγωνιστικότητα. Οι εξωτερικές επιδόσεις επιδεινώθηκαν από το 2000, όπως καταδεικνύουν οι απώλειες μεριδίου στην παγκόσμια αγορά, και έχουν επηρεαστεί περαιτέρω αρνητικά από τον προσανατολισμό των εξαγωγών κυρίως προς λιγότερο δυναμικές αγορές. Αν και η αρνητική τάση των μεριδίων αγοράς ανακόπηκε κατά τα τελευταία έτη, οι συσσωρευμένες απώλειες παραμένουν σημαντικές. Η εξειδίκευση σε τμήματα της αγοράς με υψηλότερη έκθεση σε ανταγωνισμό τιμών παρεμποδίζει επίσης την εξαγωγική ικανότητα της χώρας. Αυτό είναι ιδιαίτερα δύσκολο να συμβιβαστεί με το υψηλό κόστος εργασίας της χώρας. Το μοναδιαίο κόστος εργασίας αυξανόταν με ταχείς ρυθμούς μέχρι πρόσφατα λόγω της χαμηλής αύξησης της παραγωγικότητας και ιδίως της ταχείας αύξησης των μισθών. Η τελευταία μπορεί να αποδοθεί σε ορισμένα χαρακτηριστικά του συστήματος καθορισμού των μισθών. Αφενός, τα περιθώρια για αύξηση των πραγματικών μισθών είχαν επανειλημμένα καθοριστεί σε υπερβολικά υψηλό επίπεδο. Αφετέρου, ο πληθωρισμός επανειλημμένα υπερέβη τις προσδοκίες και τον πληθωρισμό στις γειτονικές χώρες. Η διαρθρωτική διαφορά στα ποσοστά του δομικού πληθωρισμού μεταξύ Βελγίου και γειτονικών χωρών οφείλεται κυρίως στην υψηλότερη αύξηση των τιμών για τις υπηρεσίες και τη μη βέλτιστη λειτουργία της αγοράς λιανικής. Ο πληθωρισμός αυτός μεταφερόταν στην αύξηση των μισθών μέσω της γενικής πρακτικής της αυτόματης τιμαριθμικής αναπροσαρμογής των μισθών. Από κοινού, οι παράγοντες αυτοί διέβρωσαν την αποτελεσματικότητα του εξαιρετικά συντονισμένου συστήματος καθορισμού των μισθών. Για την ανάσχεση της μείωσης της ανταγωνιστικότητας και των αρνητικών επιπτώσεών της επί των εξαγωγικών επιδόσεων και της απασχόλησης, οι βελγικές αρχές παρενέβησαν κατά τα τελευταία έτη στη διαδικασία καθορισμού των μισθών. Επιβλήθηκαν μέτρα συγκράτησης των μισθών, στα οποία συμπεριλαμβάνονται όρια στις αυξήσεις των πραγματικών μισθών και αναστολή των συστημάτων τιμαριθμικής αναπροσαρμογής των μισθών. Επιπλέον, θεσπίζονται μειώσεις των εισφορών κοινωνικής ασφάλισης. Ωστόσο, για να διασφαλιστεί η διατηρησιμότητα της διόρθωσης, απαιτούνται διαρθρωτικές μεταρρυθμίσεις του πλαισίου καθορισμού των μισθών σύμφωνα με τις συστάσεις του Συμβουλίου κατά τα προηγούμενα έτη. Παρά το γεγονός ότι η κυβέρνηση σκοπεύει να αναθεωρήσει τον νόμο του 1996 σχετικά με την προώθηση της απασχόλησης και τη διαφύλαξη της ανταγωνιστικότητας, ο οποίος παρέχει τη βάση επί της οποίας οι κοινωνικοί εταίροι καθορίζουν τον «μισθολογικό κανόνα» ανά διετία, μέχρι στιγμής δεν έχει σημειωθεί μεγάλη πρόοδος. Η εξασφάλιση μιας πιο τυπικής σύνδεσης μεταξύ μισθών και παραγωγικότητας θα συμβάλει στην παγίωση των πρόσφατων κερδών και στην αποτροπή της επανεμφάνισης των προβλημάτων του παρελθόντος.

               (8)

               Έχει σημειωθεί κάποια πρόοδος στη συνολική λειτουργία της αγοράς εργασίας. Τα κίνητρα για εργασία έχουν ενισχυθεί με μέτρα για τη μείωση της φορολογικής επιβάρυνσης και αλλαγές στο σύστημα επιδομάτων ανεργίας. Ωστόσο, σημαντικές διαφορές στην απασχόληση μεταξύ συγκεκριμένων πληθυσμιακών ομάδων εξακολουθούν να οδηγούν σε χρόνια υποχρησιμοποίηση του εργατικού δυναμικού, ιδιαίτερα μεταξύ των ατόμων με χαμηλή ειδίκευση, των νέων, των ατόμων μεγαλύτερης ηλικίας και των ατόμων που προέρχονται από οικογένειες μεταναστών. Επιπλέον, οι οριακοί φορολογικοί συντελεστές κατά την είσοδο ή επάνοδο στην αγορά εργασίας δημιουργούν παγίδες αεργίας και χαμηλών αμοιβών για το δεύτερο εργαζόμενο μέλος της οικογένειας και ειδικές κατηγορίες νοικοκυριών, όπως άτομα που ζουν μόνα και μονογονικές οικογένειες. Είναι, επομένως, σημαντικό να βελτιωθούν και να εφαρμοστούν πολιτικές που αποσκοπούν στην ενθάρρυνση της μετάβασης από την αεργία ή την ανεργία στην απασχόληση. Οι εκπαιδευτικές ανισότητες που σχετίζονται με το κοινωνικοοικονομικό υπόβαθρο είναι μεταξύ των υψηλότερων στην Ένωση και τα χαμηλά εκπαιδευτικά αποτελέσματα εξηγούν εν μέρει τις παρατηρούμενες χαμηλές επιδόσεις στην αγορά εργασίας των ατόμων που προέρχονται από οικογένειες μεταναστών. Οι εκπαιδευτικές μεταρρυθμίσεις που εισάγονται επί του παρόντος έχουν σχεδιαστεί ειδικά για την αντιμετώπιση της πρόωρης εγκατάλειψης του σχολείου και τη βελτίωση της παροχής φροντίδας και αγωγής σε παιδιά νηπιακής ηλικίας. Οι αρμόδιες αρχές επιδιώκουν να βελτιώσουν την ποιότητα και την καταλληλότητα του συστήματος επαγγελματικής κατάρτισης. Οι μεταρρυθμίσεις αυτές θα μπορούσαν να διευκολύνουν την ομαλότερη μετάβαση προς μια οικονομία έντασης γνώσης και όλο και περισσότερο προσανατολισμένης στην παροχή υπηρεσιών και να μετριάσουν την αναντιστοιχία δεξιοτήτων και τις επίμονες ελλείψεις εργατικού δυναμικού σε ορισμένα επαγγέλματα. Επιπλέον, τα πολύ χαμηλά ποσοστά δραστηριότητας και απασχόλησης των εργαζομένων μεγαλύτερης ηλικίας απαιτούν πολιτικές για την προαγωγή της ενεργού γήρανσης και τη στήριξη της ζήτησης στην αγορά εργασίας για τους εργαζομένους μεγαλύτερης ηλικίας. Τέλος, θα μπορούσαν να θεωρηθούν δικαιολογημένα πρόσθετα φορολογικά μέτρα με σκοπό τη διευκόλυνση της ανάληψης θέσεων εργασίας.

               (9)

               Υπάρχουν ακόμη σημαντικές δυνατότητες βελτίωσης της μη κοστολογικής διάστασης της εξωτερικής ανταγωνιστικότητας. Για τη διασφάλιση και την ενίσχυση των σημερινών επιπέδων ευημερίας, θα πρέπει να δοθεί μεγαλύτερη έμφαση στην αύξηση της παραγωγικότητας και στις επενδύσεις στο κεφάλαιο της γνώσης. Αυτό απαιτεί συνεχή ώθηση προς προϊόντα και συναφείς υπηρεσίες που βρίσκονται σε υψηλότερο σημείο της αξιακής αλυσίδας, μέσω της βελτίωσης των επιδόσεων όσον αφορά την καινοτομία και την αξιοποίηση των αποτελεσμάτων της Ε & Α. Παρά το υψηλής ποιότητας δημόσιο σύστημα έρευνας που διαθέτει, το Βέλγιο έχει σχετικά λίγες ταχέως αναπτυσσόμενες επιχειρήσεις σε καινοτόμους τομείς. Επιπλέον, το επιχειρηματικό κλίμα παρεμποδίζεται από διοικητικές και κανονιστικές επιβαρύνσεις, που εμποδίζουν τη δημιουργία και την επέκταση των επιχειρήσεων. Οι απαιτήσεις ως προς τη μετοχική δομή και οι περιορισμοί που αφορούν τα δικαιώματα ψήφου, τη νομική μορφή και τις πολυτομεακές δραστηριότητες ανακόπτουν τον δυναμισμό της αγοράς για υπηρεσίες προς τις επιχειρήσεις. Οι λειτουργικοί περιορισμοί και οι περιορισμοί ως προς τα σημεία εγκατάστασης των καταστημάτων λιανικής πώλησης έχουν τις ίδιες επιπτώσεις στον τομέα του λιανικού εμπορίου. Επιπλέον, υπάρχουν ανεπάρκειες όσον αφορά την αποτελεσματικότητα του δικαστικού συστήματος, με χαμηλό βαθμό διείσδυσης της τεχνολογίας πληροφοριών και επικοινωνιών. Αυτοί οι παράγοντες από κοινού αποτελούν σημαντικούς φραγμούς στις ιδιωτικές επενδύσεις. Οι υποδεέστερης ποιότητας υποδομές και οι μακρές καθυστερήσεις υπονομεύουν επίσης την αύξηση της παραγωγικότητας και τις επενδύσεις. Το δίκτυο μεταφορών αποτελεί το πλέον επείγον επενδυτικό κενό. Η γεωγραφική θέση του Βελγίου, σε συνδυασμό με την παρουσία διεθνών οργανισμών, επέτρεψε στη χώρα να προσελκύσει πολλά κέντρα διανομής, βάσεις εφοδιαστικής και τη διεθνή έδρα διαφόρων επιχειρήσεων. Ωστόσο, υπάρχει αυξανόμενο πρόβλημα κυκλοφοριακής συμφόρησης κατά τις ώρες αιχμής, το οποίο υπονομεύει την ελκυστικότητα της χώρας για τους ξένους επενδυτές και έχει σημαντικό οικονομικό και περιβαλλοντικό κόστος. Το Βέλγιο αναμένεται επίσης να υπολειφθεί του στόχου μείωσης των εκπομπών αερίων θερμοκηπίου για το 2020 και πάσχει από σοβαρά προβλήματα ατμοσφαιρικής ρύπανσης. Δεδομένης της υψηλής συγκέντρωσης οικονομικών δραστηριοτήτων γύρω από την πρωτεύουσα και τα λιμάνια, οι πιο επείγουσες προκλήσεις είναι η αναβάθμιση των βασικών υποδομών σιδηροδρομικών και οδικών μεταφορών και η εξάλειψη των κενών στη σύνδεση μεταξύ των κύριων οικονομικών κέντρων. Ταυτόχρονα, είναι σημαντικό να αντιμετωπιστεί η συμφόρηση κατά τις ώρες αιχμής με βελτίωση των δημόσιων μεταφορών, βελτιστοποίηση της διαχείρισης της κυκλοφορίας και εξάλειψη των στρεβλώσεων της αγοράς και των αρνητικών φορολογικών κινήτρων, όπως η ευνοϊκή μεταχείριση των εταιρικών αυτοκινήτων.

               (10)

               Μια άλλη πρόκληση αφορά την επάρκεια της εγχώριας παραγωγής ηλεκτρικής ενέργειας και την ασφάλεια του εφοδιασμού εν γένει. Οι μη προγραμματισμένες διακοπές λειτουργίας διαφόρων πυρηνικών εγκαταστάσεων έχουν εγείρει ανησυχίες όσον αφορά τον τρόπο εξισορρόπησης της προσφοράς και της ζήτησης ηλεκτρικής ενέργειας, ενώ η κατ' επανάληψη αναθεώρηση του χρονοδιαγράμματος σταδιακής κατάργησης των πυρηνικών μονάδων έχει δημιουργήσει ένα κλίμα που δεν ευνοεί τη λήψη μακροπρόθεσμων επενδυτικών αποφάσεων. Αυτό αντικατοπτρίζεται στις υψηλότερες εισαγωγές και στην ολοένα και περισσότερο μειωμένη ασφάλεια εφοδιασμού. Μολονότι οι βραχυπρόθεσμοι κίνδυνοι από την πλευρά της προσφοράς έχουν περιοριστεί, οι πιο μακροπρόθεσμες επενδυτικές ανάγκες εξακολουθούν να είναι σημαντικές. Εκτός από νέα σημαντική δυναμικότητα εγχώριας παραγωγής και περαιτέρω αύξηση των διασυνδέσεων, χρειάζονται ευφυή δίκτυα για την ανάπτυξη της διαχείρισης από την πλευρά της ζήτησης. Λόγω του σημαντικού χρονικού διαστήματος που απαιτείται μέχρι την παράδοση μεγάλων έργων στον τομέα της ενέργειας και της μεγάλης ανάγκης για αντικατάσταση δυναμικότητας κατά την επόμενη δεκαετία, θα χρειαστεί ταχεία δράση, ιδίως με τη μορφή ενός κατάλληλου νομικού πλαισίου που θα προωθεί την αύξηση της παραγωγικής ικανότητας.

               (11)

               Το Βέλγιο έχει σημειώσει κάποια πρόοδο όσον αφορά τη μεταρρύθμιση του φορολογικού συστήματος, ιδίως με τη μετατόπιση της φορολογίας από την εργασία σε άλλες φορολογικές βάσεις, η οποία θα μειώσει σταδιακά τη φορολογική επιβάρυνση της εργασίας. Μειώσεις της φορολογίας εισοδήματος φυσικών προσώπων και των εισφορών κοινωνικής ασφάλισης των εργοδοτών θα συμβάλουν επίσης στη μείωση του χάσματος. Ωστόσο, το φορολογικό σύστημα παραμένει περίπλοκο, με φορολογικές βάσεις που έχουν διαβρωθεί από ειδικές απαλλαγές, εκπτώσεις και μειωμένους συντελεστές. Ορισμένα από αυτά συνεπάγονται απώλειες εσόδων, οικονομικές στρεβλώσεις και βαρύ διοικητικό φόρτο. Επιπλέον, η μετατόπιση της φορολογίας δεν φαίνεται να είναι ουδέτερη από την άποψη του προϋπολογισμού. Υπάρχει ακόμη σημαντικό περιθώριο βελτίωσης του σχεδιασμού του φορολογικού συστήματος με περαιτέρω διεύρυνση των φορολογικών βάσεων, η οποία θα δώσει τη δυνατότητα για μείωση τόσο των εκ του νόμου προβλεπόμενων συντελεστών όσο και των στρεβλώσεων. Υπάρχουν επίσης σημαντικές δυνατότητες για μια «πράσινη» μετατόπιση της φορολογίας, οι οποίες προκύπτουν από, μεταξύ άλλων, την ευνοϊκή φορολογική μεταχείριση των εταιρικών αυτοκινήτων και των καρτών καυσίμων, που συμβάλλουν στη ρύπανση, τη συμφόρηση και τις εκπομπές αερίων του θερμοκηπίου.

               (12)

               Τα τελευταία έτη, το Βέλγιο πραγματοποίησε σημαντική πρόοδο στη μεταρρύθμιση του συνταξιοδοτικού συστήματος. Ο νόμος της 10ης Αυγούστου 2015 σχετικά με την αύξηση της ηλικίας συνταξιοδότησης, τις προϋποθέσεις πρόωρης συνταξιοδότησης και την ελάχιστη ηλικία για συντάξεις επιζώντων ορίζει νέα ελάχιστη ηλικία και κριτήρια διάρκειας της σταδιοδρομίας για τις τακτικές συντάξεις. Ωστόσο, ακόμη και μετά τις πρόσφατες μεταρρυθμίσεις, η προβλεπόμενη αύξηση της αναλογίας συνταξιοδοτικών δαπανών παραμένει σημαντική. Η αυτόματη σύνδεση με τις μεταβολές του προσδόκιμου ζωής, όπως συνεστήθη στο παρελθόν, θα μειώσει τους κινδύνους της μεσοπρόθεσμης και μακροπρόθεσμης βιωσιμότητας. Εν προκειμένω, η κυβέρνηση έχει εξαγγείλει την πρόθεσή της να καθιερώσει ένα σύστημα συνταξιοδότησης βάσει πιστωτικών μορίων, το οποίο θα μπορούσε να προβλέπει μηχανισμούς αυτόματης προσαρμογής ως απάντηση στις δημογραφικές εξελίξεις. Τα θέματα αυτά θα εξακολουθήσουν να παρακολουθούνται στενά στο πλαίσιο του Ευρωπαϊκού Εξαμήνου.

               (13)

               Στο πλαίσιο του Ευρωπαϊκού Εξαμήνου, η Επιτροπή προέβη σε ολοκληρωμένη ανάλυση της οικονομικής πολιτικής του Βελγίου και τη δημοσίευσε στην έκθεση του 2016 για τη χώρα. Επίσης, αξιολόγησε το πρόγραμμα σταθερότητας και το εθνικό πρόγραμμα μεταρρυθμίσεων, καθώς και τη συνέχεια που δόθηκε στις συστάσεις που είχαν απευθυνθεί προς το Βέλγιο κατά τα προηγούμενα έτη. Έλαβε υπόψη όχι μόνον τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στο Βέλγιο, αλλά και τη συμμόρφωσή τους με τους κανόνες και τις κατευθύνσεις της ΕΕ, δεδομένης της ανάγκης ενδυνάμωσης της συνολικής οικονομικής διακυβέρνησης της ΕΕ, μέσω της συνεκτίμησης στοιχείων σε επίπεδο ΕΕ κατά τη διαμόρφωση μελλοντικών εθνικών αποφάσεων. Οι συστάσεις στο πλαίσιο του Ευρωπαϊκού Εξαμήνου αποτυπώνονται στις συστάσεις 1 έως 3 κατωτέρω.

               (14)

               Υπό το πρίσμα της αξιολόγησης αυτής, το Συμβούλιο εξέτασε το πρόγραμμα σταθερότητας και η γνώμη του (6) αποτυπώνεται ιδιαιτέρως στη σύσταση 1 κατωτέρω.

         ΣΥΝΙΣΤΑ στο Βέλγιο να αναλάβει δράση το 2016 και το 2017 προκειμένου:

               1.

               Να επιτύχει ετήσια δημοσιονομική προσαρμογή ύψους τουλάχιστον 0,6 % του ΑΕΠ για την υλοποίηση του μεσοπρόθεσμου δημοσιονομικού στόχου κατά το 2016 και το 2017. Να χρησιμοποιήσει τα έκτακτα κέρδη για να επιταχύνει τη μείωση του δείκτη χρέους της γενικής κυβέρνησης. Να συμφωνήσει σχετικά με αναγκαστικά εφαρμοστέα κατανομή δημοσιονομικών στόχων σε όλες τις βαθμίδες διακυβέρνησης. Να απλουστεύσει το φορολογικό σύστημα και να εξαλείψει τις στρεβλωτικές φορολογικές δαπάνες.

               2.

               Να πραγματοποιήσει την προβλεπόμενη αναθεώρηση του νόμου του 1996 σχετικά με την προώθηση της απασχόλησης και τη διαφύλαξη της ανταγωνιστικότητας, σε διαβούλευση με τους κοινωνικούς εταίρους. Να εξασφαλίσει ότι οι μισθοί εξελίσσονται παράλληλα με την παραγωγικότητα. Να διασφαλίσει την αποτελεσματικότητα των πολιτικών ενεργοποίησης της αγοράς εργασίας. Να προχωρήσει τις μεταρρυθμίσεις στον τομέα της εκπαίδευσης και της επαγγελματικής κατάρτισης και να στηρίξει, μέσω της παροχής κατάρτισης, μη προνομιούχες ομάδες, ιδίως άτομα που προέρχονται από οικογένειες μεταναστών.

               3.

               Να τονώσει την ικανότητα για καινοτομία, ιδίως μέσω της προώθησης των επενδύσεων στο κεφάλαιο της γνώσης. Να αυξήσει τον ανταγωνισμό στον τομέα των υπηρεσιών προς τις επιχειρήσεις και στον τομέα του λιανικού εμπορίου, με την εξάλειψη αδικαιολόγητων περιορισμών λειτουργίας και εγκατάστασης. Να αντιμετωπίσει τις ελλείψεις όσον αφορά τις επενδύσεις στις υποδομές μεταφορών και στη δυναμικότητα παραγωγής ενέργειας.

      Βρυξέλλες, 12 Ιουλίου 2016.

            Για το Συμβούλιο

            Ο Πρόεδρος

         P. KAŽIMÍR

      (1)  ΕΕ L 209 της 2.8.1997, σ. 1.

      (2)  Κανονισμός (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (ΕΕ L 306 της 23.11.2011, σ. 25).

      (3)  ΕΕ C 96 της 11.3.2016, σ. 1.

      (4)  Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 (ΕΕ L 347 της 20.12.2013, σ. 320).

      (5)  Το διαρθρωτικό ισοζύγιο όπως υπολογίστηκε εκ νέου από την Επιτροπή με βάση τα στοιχεία του προγράμματος σταθερότητας και σύμφωνα με την από κοινού συμφωνηθείσα μεθοδολογία.

      (6)  Δυνάμει του άρθρου 5 παράγραφος 2 του κανονισμού (ΕΚ) αριθ. 1466/97.


title: Σύσταση (ΕΕ) 2016/193 της Επιτροπής, της 10ης Φεβρουαρίου 2016, προς την Ελληνική Δημοκρατία σχετικά με τα επείγοντα μέτρα που πρέπει να ληφθούν από την Ελλάδα ενόψει της επανέναρξης των μεταφορών δυνάμει του κανονισμού (ΕΕ) αριθ. 604/2013 του Ευρωπαϊκού Κοινοβουλίου και του Συμβουλίου

text:
               13.2.2016

               EL

               Επίσημη Εφημερίδα της Ευρωπαϊκής Ένωσης

               L 38/9

         ΣΫΣΤΑΣΗ (ΕΕ) 2016/193 ΤΗΣ ΕΠΙΤΡΟΠΉΣ
   της 10ης Φεβρουαρίου 2016
   προς την Ελληνική Δημοκρατία σχετικά με τα επείγοντα μέτρα που πρέπει να ληφθούν από την Ελλάδα ενόψει της επανέναρξης των μεταφορών δυνάμει του κανονισμού (ΕΕ) αριθ. 604/2013 του Ευρωπαϊκού Κοινοβουλίου και του Συμβουλίου
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 292,
   Εκτιμώντας τα ακόλουθα:

               (1)

               Η μεταφορά αιτούντων διεθνή προστασία σύμφωνα με τον κανονισμό (ΕΕ) αριθ. 604/2013 του Ευρωπαϊκού Κοινοβουλίου και του Συμβουλίου (1) (εφεξής «ο κανονισμός του Δουβλίνου») έχει ανασταλεί από τα κράτη μέλη από το 2011, ύστερα από δύο αποφάσεις του Ευρωπαϊκού Δικαστηρίου των Δικαιωμάτων του Ανθρώπου και του Δικαστηρίου της Ευρωπαϊκής Ένωσης (2), σύμφωνα με τις οποίες εντοπίστηκαν συστημικές ελλείψεις στο ελληνικό σύστημα χορήγησης ασύλου που θα μπορούσαν να συνιστούν παραβίαση των θεμελιωδών δικαιωμάτων των αιτούντων διεθνή προστασία που μεταφέρονται από τα κράτη μέλη στην Ελλάδα δυνάμει του κανονισμού (ΕΚ) αριθ. 343/2003 του Συμβουλίου (3).

               (2)

               Η επιτροπή υπουργών του Συμβουλίου της Ευρώπης παρακολουθεί την κατάσταση στην Ελλάδα μετά την έκδοση απόφασης το 2011 από το Ευρωπαϊκό Δικαστήριο των Δικαιωμάτων του Ανθρώπου στην υπόθεση M.S.S κατά Βελγίου και Ελλάδας, με βάση τις εκθέσεις προόδου που η Ελλάδα οφείλει να υποβάλλει ως αποδεικτικά στοιχεία της εκτέλεσης της δικαστικής απόφασης και βάσει στοιχείων από ΜΚΟ και διεθνείς οργανισμούς, όπως η Ύπατη Αρμοστεία του ΟΗΕ για τους Πρόσφυγες (UNHCR), που λειτουργούν στην Ελλάδα.

               (3)

               Ως αποτέλεσμα της απόφασης M.S.S, η Ελλάδα δεσμεύθηκε να μεταρρυθμίσει το οικείο σύστημα ασύλου με βάση ένα εθνικό σχέδιο δράσης για τη μεταρρύθμιση του ασύλου και τη διαχείριση της μετανάστευσης που υποβλήθηκε τον Αύγουστο του 2010 και αναθεωρήθηκε τον Ιανουάριο του 2013 (εφεξής «το ελληνικό σχέδιο δράσης»).

               (4)

               Προκειμένου να αντιμετωπιστούν οι σοβαρές ελλείψεις του ελληνικού συστήματος χορήγησης ασύλου, οι ελληνικές αρχές ζήτησαν επίσης από την Ευρωπαϊκή Υπηρεσία Υποστήριξης για το Άσυλο (EASO) να παράσχει έκτακτη στήριξη στην Ελλάδα το 2011. Η EASO παρείχε επιχειρησιακή υποστήριξη από την 1η Απριλίου 2011 έως την 31η Δεκεμβρίου 2014. Κατά τη διάρκεια αυτής της περιόδου, με την ανάπτυξη ομάδων υποστήριξης για το άσυλο, παρασχέθηκε στην Ελλάδα συνδρομή για τη στήριξη της σύστασης των τριών νέων υπηρεσιών, καθώς και την υποδοχή ευάλωτων ατόμων, τη διεκπεραίωση των εκκρεμών αιτήσεων παροχής διεθνούς προστασίας, ιδίως σε δεύτερο βαθμό, και τη δημιουργία ικανότητας απορρόφησης κονδυλίων της Ευρωπαϊκής Ένωσης. Στις 4 Δεκεμβρίου 2014 η Ελλάδα υπέβαλε περαιτέρω αίτημα στην EASO για ειδική στήριξη και επί του παρόντος υπάρχει δέσμευση για παροχή στήριξης έως τα τέλη Μαΐου του 2016.

               (5)

               Η κατάσταση στην Ελλάδα ώθησε επίσης την Επιτροπή να κινήσει ορισμένες διαδικασίες επί παραβάσει κατά της Ελλάδας όσον αφορά, μεταξύ άλλων, ανεπαρκή πρόσβαση στη διαδικασία ασύλου, ανεπαρκή ικανότητα υποδοχής και ακατάλληλες συνθήκες υποδοχής, συμπεριλαμβανομένων των εγκαταστάσεων κράτησης, μη λήψης δακτυλικών αποτυπωμάτων παράτυπων μεταναστών και αιτούντων άσυλο, ακατάλληλης μεταχείριση των ασυνόδευτων ανηλίκων και έλλειψης επαρκούς νομικής συνδρομής για άσκηση προσφυγών. Η παρούσα σύσταση ισχύει με την επιφύλαξη τυχόν εκκρεμουσών ή μελλοντικών διαδικασιών επί παραβάσει τις οποίες μπορεί να κινήσει η Επιτροπή σε σχέση με θέματα που θίγονται στην παρούσα σύσταση.

               (6)

               Ταυτόχρονα, η Επιτροπή έχει αναλάβει συντονισμένη δράση για να συνδράμει στην αντιμετώπιση των ελλείψεων του ελληνικού συστήματος παροχής ασύλου. Η Επιτροπή παρακολούθησε την εφαρμογή από την Ελλάδα των μέτρων που προβλέπονται στο ελληνικό σχέδιο δράσης και παρέσχε χρηματοδοτική και τεχνική υποστήριξη, δίνοντας έμφαση, μεταξύ άλλων, στις δράσεις που αποσκοπούν στην αντιμετώπιση των ανησυχιών που εκφράστηκαν στο πλαίσιο των διαδικασιών επί παραβάσει. Τον Οκτώβριο του 2014 υπεβλήθη στο Συμβούλιο έγγραφο εργασίας των υπηρεσιών της Επιτροπής (4) το οποίο περιείχε αξιολόγηση της εφαρμογής του ελληνικού σχεδίου δράσης και επισήμαινε τις εναπομένουσες ελλείψεις του ελληνικού συστήματος χορήγησης ασύλου στις οποίες έπρεπε να δοθεί επειγόντως προσοχή.

               (7)

               Η Επιτροπή συνεργάσθηκε στενά με όλα τα ενδιαφερόμενα κράτη μέλη και τη Νορβηγία, μέσω τακτικών ad hoc συνεδριάσεων της αποκαλούμενης «Ομάδας Φίλων της Ελλάδας», στην οποία προεδρεύει η Επιτροπή. Η εν λόγω ομάδα αποτελεί φόρουμ ανταλλαγής πληροφοριών σχετικά με την κατάσταση εφαρμογής του ελληνικού σχεδίου δράσης παρέχοντας, μεταξύ άλλων, στα ενδιαφερόμενα κράτη μέλη τη δυνατότητα να προτείνουν μέτρα πρακτικής συνεργασίας· η τελευταία της συνεδρίαση πραγματοποιήθηκε στις 27 Φεβρουαρίου 2015. Επιπλέον, η συμμετοχή της EASO, του Frontex, της Ύπατης Αρμοστείας του ΟΗΕ για τους πρόσφυγες (UNHCR) και του Διεθνούς Οργανισμού Μετανάστευσης (IOM) αποσκοπεί στην εξασφάλιση διαθέσιμων ενημερωμένων πληροφοριών για την κατάσταση επιτόπου.

               (8)

               Για την περίοδο 2014-2020 έχει διατεθεί στην Ελλάδα σημαντικό ποσό ενωσιακής χρηματοδότησης, με στόχο τη συνδρομή της χώρας στα λαμβανόμενα εθνικά μέτρα στον τομέα του ασύλου και της μετανάστευσης. Στο πλαίσιο του Ταμείου Ασύλου, Μετανάστευσης και Ένταξης (ΤΑΜΕ) έχουν διατεθεί συνολικά 294,5 εκατ. ευρώ, ενώ στο πλαίσιο του Ταμείου Εσωτερικής Ασφάλειας — Σύνορα και θεωρήσεις συνολικά 214,8 εκατ. ευρώ. Επιπλέον ποσό 133 εκατ. ευρώ έχει χορηγηθεί από το 2014 στην Ελλάδα ως βοήθεια έκτακτης ανάγκης. Εξάλλου, σημαντική χρηματοδότηση χορηγήθηκε στην Ελλάδα στο πλαίσιο του Ευρωπαϊκού Ταμείου για τους Πρόσφυγες κατά την περίοδο 2008-2013, που περιελάμβανε χρηματοδότηση έκτακτης ανάγκης συνολικού ύψους άνω των 50,6 εκατ. ευρώ.

               (9)

               Οι προκλήσεις που αντιμετωπίζει η Ελλάδα έχουν επιδεινωθεί σημαντικά λόγω της πολύ μεγάλης αύξησης των αφίξεων μεταναστών κατά τη διάρκεια του 2015, με αποτέλεσμα την άσκηση τεράστιων πιέσεων στους πόρους και την ικανότητα της Ελλάδας να ανταποκριθεί στη μεγάλη εισροή μεταναστών από χώρες εκτός Ευρωπαϊκής Ένωσης, συμπεριλαμβανομένου μεγάλου αριθμού ατόμων που ενδέχεται να χρήζουν διεθνούς προστασίας. Το 2015 περισσότεροι από 868 000 παράτυποι μετανάστες έφθασαν στα ελληνικά νησιά, δημιουργώντας μια άνευ προηγουμένου μεταναστευτική και ανθρωπιστική κρίση, που απαιτεί επείγουσα δράση.

               (10)

               Τον Μάιο του 2015 η Επιτροπή παρουσίασε το ευρωπαϊκό πρόγραμμα δράσης για τη μετανάστευση (5) και, στις 14 Σεπτεμβρίου 2015 το Συμβούλιο εξέδωσε απόφαση για τη μετεγκατάσταση 40 000 ατόμων με σαφή ανάγκη διεθνούς προστασίας από την Ιταλία και την Ελλάδα, εκ των οποίων 16 000 πρόκειται να μετεγκατασταθούν από την Ελλάδα (6). Στις 22 Σεπτεμβρίου 2015 το Συμβούλιο εξέδωσε απόφαση για τη μετεγκατάσταση επιπλέον 120 000 ατόμων από την Ιταλία και την Ελλάδα, εκ των οποίων τουλάχιστον 50 400 άτομα πρόκειται να μετεγκατασταθούν από την Ελλάδα (7). Συνολικά, με τις δύο αυτές αποφάσεις του Συμβουλίου, τουλάχιστον 66 400 άτομα πρόκειται, συνεπώς, να μετεγκατασταθούν από την Ελλάδα προς άλλα κράτη μέλη σε διάστημα δύο ετών (8).

               (11)

               Τον Σεπτέμβριο του 2015 ξεκίνησε η υλοποίηση της προσέγγισης «Hotspot» (κέντρα πρώτης υποδοχής) στην Ελλάδα και την Ιταλία με την υποστήριξη της Ευρωπαϊκής Επιτροπής, του Frontex, της EASO και της Ευρωπόλ. Στις 29 Σεπτεμβρίου 2015 η Επιτροπή εξέδωσε ανακοίνωση η οποία σκιαγραφεί τα άμεσα επιχειρησιακά, δημοσιονομικά και νομικά μέτρα στο πλαίσιο του ευρωπαϊκού προγράμματος δράσης για τη μετανάστευση και ζητεί την πλήρη ανάπτυξη του προγράμματος μετεγκατάστασης και των ομάδων υποστήριξης για τη διαχείριση της μετανάστευσης που δραστηριοποιούνται σε περιοχές «κέντρων πρώτης υποδοχής». Για τον σκοπό αυτό, η Ελλάδα παρουσίασε στο Συμβούλιο την 1η Οκτωβρίου 2015 χάρτη πορείας για την εφαρμογή του προγράμματος μετεγκατάστασης και τα κέντρα πρώτης υποδοχής, στον οποίο περιγράφονται ορισμένες δράσεις προτεραιότητας για τη διασφάλιση της εφαρμογής των συμφωνημένων δράσεων που εκκρεμούν στους τομείς του ασύλου και της υποδοχής.

               (12)

               Μετά τη σύνοδο κορυφής των ευρωπαίων ηγετών της 25ης Οκτωβρίου 2015, η Ελλάδα δεσμεύτηκε να αυξήσει την ικανότητα υποδοχής σε 30 000 θέσεις έως το τέλος του 2015 και να παρέχει επιδοτήσεις ενοικίου και προγράμματα οικογενειών υποδοχής για τουλάχιστον άλλα 20 000 άτομα με την υποστήριξη της UNHCR. Το εν λόγω σύνολο των 50 000 θέσεων στέγασης αποσκοπεί στην αντιμετώπιση των αναγκών υποδοχής των παράτυπων μεταναστών και των αιτούντων άσυλο στην Ελλάδα, συμπεριλαμβανομένων εκείνων που είναι δυνητικά επιλέξιμοι για μετεγκατάσταση σε άλλα κράτη μέλη.

               (13)

               Κατά τη συνεδρίασή της στις 8-9 Δεκεμβρίου 2015 η επιτροπή υπουργών του Συμβουλίου της Ευρώπης αξιολόγησε την εκτέλεση της απόφασης M.S.S. Εξέφρασε την ικανοποίησή της για τη δημιουργία της νέας διοικητικής αρχής για τη μετανάστευση, έλαβε υπό σημείωση την αύξηση της ικανότητας στέγασης για τους αιτούντες άσυλο, καθώς και τη σχεδιαζόμενη περαιτέρω αύξηση, και κάλεσε τις αρχές να διασφαλίσουν βιώσιμη και αδιάλειπτη λειτουργία των ανοικτών κέντρων υποδοχής και να παρέχουν υπηρεσίες που πληρούν τα κατάλληλα πρότυπα· επίσης, κάλεσε τις αρχές να συνεχίσουν τις προσπάθειές τους όσον αφορά τις συνθήκες διαβίωσης των αιτούντων άσυλο γενικά και των ασυνόδευτων ανηλίκων ειδικότερα (9).

               (14)

               Στις 15 Δεκεμβρίου 2015 η Επιτροπή εξέδωσε ανακοίνωση σχετικά με την πρόοδο που σημείωσε η Ελλάδα όσον αφορά την υλοποίηση των κέντρων πρώτης υποδοχής, στην οποία σκιαγραφεί τις εξελίξεις στην Ελλάδα σε σχέση με το πρόγραμμα εγκατάστασης κέντρων πρώτης υποδοχής στα νησιά του Αιγαίου (10). Η εν λόγω έκθεση υπογράμμισε τις νέες δεσμεύσεις που ανέλαβε η Ελλάδα και η UNHCR για αύξηση της ικανότητας υποδοχής, αλλά τόνισε επίσης την ανάγκη να βελτιώσει η Ελλάδα την ικανότητα υποδοχής στα κέντρα πρώτης υποδοχής και στην ηπειρωτική χώρα, ιδίως για τους ασυνόδευτους ανηλίκους και τα ευάλωτα άτομα.

               (15)

               Επήλθαν ορισμένες σημαντικές βελτιώσεις στο ελληνικό σύστημα ασύλου ως μέρος των μεταρρυθμίσεων της Ελλάδας στο πλαίσιο του σχεδίου δράσης της (2010-2014). Συστάθηκαν τρεις νέες διοικητικές υπηρεσίες ανεξάρτητες από την Ελληνική Αστυνομία: η Υπηρεσία Πρώτης Υποδοχής, η Υπηρεσία Προσφυγών (που θεσπίστηκε το 2011, αλλά επί του παρόντος δεν λειτουργεί) και η Υπηρεσία Ασύλου (από το 2013). Οι συνθήκες διαβίωσης σε κέντρα υποδοχής και κράτησης έχουν παρουσιάσει κάποια βελτίωση από το 2011, ενώ έχουν κλείσει ορισμένα κέντρα κράτησης με τις λιγότερο ευνοϊκές συνθήκες. Ωστόσο, πρέπει ακόμη να καταβληθούν περαιτέρω προσπάθειες από την Ελλάδα προκειμένου να διασφαλιστεί ότι το σύστημά της για την παροχή ασύλου λειτουργεί σε πλήρη ευθυγράμμιση με τις απαιτήσεις της νομοθεσίας της Ένωσης.

               (16)

               Η Ελληνική Υπηρεσία Ασύλου διαθέτει επτά επιχειρησιακά περιφερειακά γραφεία σε Αττική, Λέσβο, βόρειο Έβρο, νότιο Έβρο, Ρόδο και Θεσσαλονίκη, καθώς και το νεοσυσταθέν, το 2016, περιφερειακό γραφείο ασύλου Σάμου. Εξάλλου, τρεις μονάδες ασύλου λειτουργούν στην Αμυγδαλέζα, την Πάτρα και την Ξάνθη, όπου εξετάζονται αιτήσεις παροχής διεθνούς προστασίας που υποβάλλονται από παράτυπους μετανάστες υπό κράτηση. Για να τεθούν τα εν λόγω γραφεία και μονάδες σε πλήρη λειτουργία, πρέπει να διαθέτουν επαρκές προσωπικό. Οι ελληνικές αρχές έχουν επίσης δεσμευτεί να ανοίξουν συνολικά 13 περιφερειακά γραφεία ασύλου. Η Ελλάδα πρέπει ακόμη να ολοκληρώσει τη σύσταση και την επαρκή στελέχωση όλων των υπόλοιπων περιφερειακών γραφείων ασύλου, όπως προβλέπεται στον χάρτη πορείας για τη μετεγκατάσταση του 2015, προκειμένου να καταστεί δυνατή η αποτελεσματική πρόσβαση στη διαδικασία ασύλου σε ολόκληρη τη χώρα.

               (17)

               Έχει αυξηθεί εν μέρει η ικανότητα υποδοχής αιτούντων άσυλο στην Ελλάδα αλλά παραμένει ανεπαρκής. Η Ελλάδα θα πρέπει να διασφαλίσει ότι οι συνθήκες υποδοχής σε ανοικτές και κλειστές υποδομές υποδοχής, συμπεριλαμβανομένων των ψυχοκοινωνικών υπηρεσιών και της πρόσβασης στην απαραίτητη υγειονομική περίθαλψη και θεραπεία, συμμορφώνονται με τις απαιτήσεις σύμφωνα με τη σχετική ενωσιακή νομοθεσία, ιδίως την οδηγία 2013/33/ΕΕ του Ευρωπαϊκού Κοινοβουλίου και του Συμβουλίου για τις συνθήκες υποδοχής (11), και ότι διατηρούνται σε συνεχή βάση. Η Ελλάδα θα πρέπει επίσης να διασφαλίσει τη βιωσιμότητα των συνθηκών υποδοχής μέσω της κατάλληλης χρηματοδότησης από τον εθνικό προϋπολογισμό ή, στον βαθμό που είναι διαθέσιμα, από τα διατεθέντα ενωσιακά κονδύλια.

               (18)

               Προκειμένου να διασφαλιστεί η πρόσβαση σε πραγματική προσφυγή για τους αιτούντες άσυλο, η Ελλάδα θέσπισε Αρχή Προσφυγών, υπεύθυνη για τη λειτουργία των επιτροπών προσφυγών, με αρμοδιότητα την εξέταση των προσφυγών που υποβάλλονται κατά των αρνητικών πρωτοβάθμιων αποφάσεων της Υπηρεσίας Ασύλου. Στα τέλη Σεπτεμβρίου 2015 οι επιτροπές προσφυγών έπαυσαν να λειτουργούν διότι έληξε η εντολή τους, με αποτέλεσμα να μπορεί να ασκηθεί προσφυγή κατά των αρνητικών πρωτοβάθμιων αποφάσεων αλλά να μην μπορεί να εξεταστεί. Κατά συνέπεια, στην πράξη δεν υπάρχει επί του παρόντος διαθέσιμη πρόσβαση σε σύστημα πραγματικής προσφυγής. Η κατάσταση αυτή υπονομεύει επίσης την αποτελεσματική εφαρμογή της διαδικασίας μετεγκατάστασης, σε περίπτωση που ο αιτών υποβάλλει προσφυγή κατά απόφασης μετεγκατάστασης ή μεταφοράς.

               (19)

               Επί του παρόντος πολλοί αιτούντες άσυλο δεν λαμβάνουν την απαραίτητη δωρεάν νομική συνδρομή ώστε να είναι σε θέση να ασκήσουν προσφυγή κατά πρωτοβάθμιας απόφασης για χορήγηση ασύλου, σύμφωνα με τους κανόνες της ΕΕ. Οι σχετικές διατάξεις της οδηγίας 2013/32/ΕΕ του Ευρωπαϊκού Κοινοβουλίου και του Συμβουλίου (12) δεν έχουν ακόμη μεταφερθεί στο εθνικό δίκαιο ούτε εφαρμόζονται.

               (20)

               Σημειώθηκαν ορισμένες βελτιώσεις στις διαδικασίες για τον εντοπισμό ευάλωτων ατόμων στην Ελλάδα. Η Υπηρεσία Ασύλου, σε συνεργασία με την EASO και την UNHCR, θέσπισε μια διαδικασία ελέγχου με στόχο τον εντοπισμό ευάλωτων αιτούντων, όπως οι ασυνόδευτοι ανήλικοι, προκειμένου να τους παρέχεται βοήθεια κατά τη διάρκεια της διαδικασίας. Για τους ασυνόδευτους ανηλίκους η Ελλάδα έχει αναφέρει ότι στο πλαίσιο της διαδικασίας πρώτης υποδοχής και της διαδικασίας ασύλου ακολουθείται διαδικασία εντοπισμού και εκτίμησης της ηλικίας των ασυνόδευτων ανηλίκων. Επιπλέον, θεσπίζεται διαδικασία για τη μεταχείριση των ασυνόδευτων ανηλίκων από την Ελληνική Αστυνομία, την Υπηρεσία Πρώτης Υποδοχής και την Υπηρεσία Ασύλου.

               (21)

               Θα πρέπει να δοθεί μεγαλύτερη προσοχή στο σύστημα επιτροπείας για ασυνόδευτους ανηλίκους, δεδομένου ότι οι εισαγγελείς που διορίζονται για να εκπροσωπούν ανηλίκους δεν διαθέτουν τους απαραίτητους πόρους για την αντιμετώπιση του μεγάλου αριθμού των υποθέσεων που τους ανατίθενται και δεν υπάρχει θεσμός ή οργανισμός στον οποίο να μπορούν να αποταθούν οι εισαγγελείς προκειμένου να διορίσουν μόνιμους επιτρόπους. Επίσης, θα πρέπει να ληφθούν συγκεκριμένα μέτρα ώστε όλοι οι ασυνόδευτοι ανήλικοι να αποστέλλονται άμεσα σε ειδικά κέντρα φιλοξενίας και να τους παρέχεται βοήθεια από ειδικευμένο προσωπικό.

               (22)

               Η αναστολή από το 2011 των μεταφορών προς την Ελλάδα δυνάμει του κανονισμού του Δουβλίνου έχει υπονομεύσει σημαντικά την αποτελεσματικότητα της λειτουργίας του συστήματος του Δουβλίνου στην Ευρωπαϊκή Ένωση. Η αδυναμία πραγματοποίησης τέτοιων μεταφορών υπονομεύει επίσης την αποτελεσματικότητα των μέτρων μετεγκατάστασης, που θεσπίστηκαν υπέρ της Ελλάδας τον Σεπτέμβριο του 2015, ιδίως με την κατάργηση ενός από τα βασικότερα κίνητρα για τους μετανάστες προκειμένου να μην προχωρούν σε δευτερογενείς μετακινήσεις σε άλλα κράτη μέλη.

               (23)

               Η Ελλάδα έχει λάβει σημαντικά μέτρα για τη βελτίωση της λειτουργίας του συστήματος ασύλου, αλλά εξακολουθούν να υπάρχουν ελλείψεις. Συνεπώς, η Ελλάδα θα πρέπει να προβεί επειγόντως σε όλες τις απαραίτητες ενέργειες που θα επιτρέψουν την επανέναρξη των μεταφορών δυνάμει του κανονισμού του Δουβλίνου, εξασφαλίζοντας ιδίως ότι τα πρόσωπα που μεταφέρονται δυνάμει του εν λόγω κανονισμού θα απολαύουν όλων των δικαιωμάτων που δικαιούνται σύμφωνα με το κεκτημένο της Ευρωπαϊκής Ένωσης στον τομέα του ασύλου, μεταξύ άλλων, πρόσβασης σε πραγματική προσφυγή κατά αρνητικής απόφασης επί αιτήσεως για διεθνή προστασία και κατάλληλων συνθηκών υποδοχής.

               (24)

               Η παρούσα σύσταση καθορίζει τις κύριες δράσεις που θα πρέπει να αναληφθούν από την Ελλάδα σχετικά με τις εκκρεμούσες ελλείψεις.

               (25)

               Η τακτική υποβολή εκθέσεων από την Ελλάδα όσον αφορά την πρόοδο που σημειώνεται στην υλοποίηση των εν λόγω δράσεων, καθώς και άλλα συναφή στοιχεία, συμπεριλαμβανομένων τυχόν μελλοντικών εκθέσεων της Ύπατης Αρμοστείας του ΟΗΕ για τους Πρόσφυγες και άλλων συναφών οργανισμών, θα πρέπει να επιτρέψουν να εκτιμηθεί σαφέστερα κατά πόσον οι συνθήκες είναι τέτοιες που να επιτρέπουν στα κράτη μέλη να αρχίσουν εκ νέου μεμονωμένες μεταφορές προς την Ελλάδα δυνάμει του κανονισμού του Δουβλίνου, λαμβανομένου υπόψη του γεγονότος ότι ο αριθμός των μεταφορών και οι κατηγορίες των προσώπων προς μεταφορά θα πρέπει να ανταποκρίνονται στη συγκεκριμένη πρόοδο που έχει σημειωθεί.

               (26)

               Κάθε επανέναρξη των μεταφορών βάσει του Δουβλίνου προς την Ελλάδα θα πρέπει επίσης να λαμβάνει υπόψη ότι η Ελλάδα εξακολουθεί να δέχεται μεγάλο αριθμό δυνητικών αιτούντων άσυλο σε καθημερινή βάση, και θα πρέπει να αποφευχθεί η δυσβάστακτη επιβάρυνση για την Ελλάδα.

               (27)

               Την ευθύνη των αποφάσεων για την επανάληψη αυτών των μεταφορών φέρουν αποκλειστικά οι αρχές των κρατών μελών, υπό τον έλεγχο των δικαστηρίων, τα οποία μπορούν να υποβάλλουν αίτηση έκδοσης προδικαστικής απόφασης στο Δικαστήριο των Ευρωπαϊκών Κοινοτήτων σχετικά με την ερμηνεία του κανονισμού του Δουβλίνου,

         ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
   1.   Η Ελλάδα θα πρέπει να διασφαλίσει ότι οι συνθήκες υποδοχής που παρέχονται στους αιτούντες διεθνή προστασία στην Ελλάδα ανταποκρίνονται στις απαιτήσεις που προβλέπονται από την οδηγία 2013/33/ΕΕ.
   2.   Η Ελλάδα θα πρέπει να λάβει τα αναγκαία μέτρα για τη διασφάλιση αποτελεσματικής πρόσβασης στη διαδικασία ασύλου σε όλη την ελληνική επικράτεια, με τη δημιουργία και των 13 περιφερειακών γραφείων ασύλου και τη διατήρησή τους σε λειτουργία. Τα περιφερειακά γραφεία της Υπηρεσίας Ασύλου ιδίως θα πρέπει να έχουν επαρκές προσωπικό ώστε να μπορούν να λειτουργούν κανονικά και να εξετάζουν όλες τις αιτήσεις ασύλου. Οι απαιτούμενοι ανθρώπινοι πόροι θα πρέπει να υπολογιστούν σε συνάρτηση με τον αριθμό των αιτήσεων ασύλου που υποβλήθηκαν στην Ελλάδα κατά τη διάρκεια του προηγούμενου έτους. Για τον σκοπό αυτό, οι αναγκαίες διαδικασίες πρόσληψης θα πρέπει να ολοκληρωθούν επειγόντως.
   3.   Η Ελλάδα θα πρέπει να διασφαλίσει ότι οι επιτροπές προσφυγών λειτουργούν κανονικά και είναι επαρκώς στελεχωμένες, ούτως ώστε να διασφαλίζεται η πραγματική προσφυγή ενώπιόν τους κατά κάθε πρόσφατης διοικητικής απόφασης σχετικά με αίτηση διεθνούς προστασίας, καθώς και ότι όλες οι εκκρεμούσες αιτήσεις για δικαστικό έλεγχο των διοικητικών αποφάσεων επί αιτήσεων παροχής διεθνούς προστασίας εξετάζονται το συντομότερο δυνατό και, οπωσδήποτε, έως το τέλος του 2016.
   4.   Η Ελλάδα θα πρέπει να διασφαλίσει ότι παρέχεται σε όλους τους αιτούντες άσυλο η απαραίτητη νομική συνδρομή στις διαδικασίες δικαστικού ελέγχου των διοικητικών αποφάσεων επί αιτήσεων παροχής διεθνούς προστασίας, σύμφωνα με τις απαιτήσεις της νομοθεσίας της ΕΕ, και ότι το νομοθετικό πλαίσιο για την παροχή νομικής συνδρομής θα εγκριθεί και θα εφαρμοστεί ταχέως.
   5.   Η Ελλάδα θα πρέπει να διασφαλίσει ότι οι υφιστάμενες δομές για την ταυτοποίηση και τη μεταχείριση των ευάλωτων ατόμων που αιτούνται άσυλο, συμπεριλαμβανομένων των ασυνόδευτων ανηλίκων, έχουν συμμορφωθεί με τις απαιτήσεις σύμφωνα με το κεκτημένο της ΕΕ στον τομέα του ασύλου, και ιδίως τα άρθρα 21 έως 25 της οδηγίας 2013/33/ΕΕ και το άρθρο 25 της οδηγίας 2013/32/ΕΕ. Αυτό σημαίνει ότι η Ελλάδα θα πρέπει να διασφαλίσει τη θέσπιση του απαραίτητου νομικού πλαισίου και την πλήρη εφαρμογή του, ώστε να εγγυηθεί ότι λαμβάνεται κατάλληλη μέριμνα για τις ανάγκες των ευάλωτων ατόμων, συμπεριλαμβανομένων των ασυνόδευτων ανηλίκων, ιδίως όσον αφορά τη διαμονή και την επιτροπεία.
   6.   Η Ελλάδα θα πρέπει να μεριμνήσει ώστε οι 50 000 θέσεις υποδοχής που είχε δεσμευθεί να δημιουργήσει έως το τέλος του 2015 σε συνεργασία με την UNHCR να λειτουργούν όλες κανονικά το συντομότερο δυνατό και να διαθέσει επαρκή κονδύλια για τη στοιχειώδη συντήρηση και την παροχή υπηρεσιών εστίασης και υγιεινής σε συνεχή βάση.
   7.   Η Ελλάδα θα πρέπει να διασφαλίσει ότι ο προγραμματισμός των ταμείων της ΕΕ και η χρηματοδότηση από τον εθνικό προϋπολογισμό λαμβάνουν υπόψη την εφαρμογή αυτών των συστάσεων.

      Υποβολή εκθέσεων σχετικά με τα μέτρα που έχουν ληφθεί

               8.

               Η Ελλάδα καλείται να υποβάλει έκθεση στην Επιτροπή έως τις 4 Μαρτίου 2016 και, στη συνέχεια, σε μηνιαία βάση σχετικά με την πρόοδο όσον αφορά την εφαρμογή των μέτρων που προβλέπονται στην παρούσα σύσταση.

      Βρυξέλλες, 10 Φεβρουαρίου 2016.

            Για την Επιτροπή

         Dimitris AVRAMOPOULOS

            Μέλος της Επιτροπής

      (1)  Κανονισμός (ΕΕ) αριθ. 604/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, για τη θέσπιση των κριτηρίων και μηχανισμών για τον προσδιορισμό του κράτους μέλους που είναι υπεύθυνο για την εξέταση αίτησης διεθνούς προστασίας που υποβάλλεται σε κράτος μέλος από υπήκοο τρίτης χώρας ή από απάτριδα (ΕΕ L 180 της 29.6.2013, σ. 31).

      (2)  M.S.S κατά Βελγίου και Ελλάδας (προσφυγή αριθ. 30696/09) και NS κατά Secretary of State for the Home Department, C-411/10 και C-493/10.

      (3)  Κανονισμός (ΕΚ) αριθ. 343/2003 του Συμβουλίου, της 18ης Φεβρουαρίου 2003, για τη θέσπιση των κριτηρίων και μηχανισμών για τον προσδιορισμό του κράτους μέλους που είναι υπεύθυνο για την εξέταση αίτησης ασύλου που υποβάλλεται σε κράτος μέλος από υπήκοο τρίτης χώρας (ΕΕ L 50 της 25.2.2003, σ. 1), που αντικαταστάθηκε από τον κανονισμό (ΕΕ) αριθ. 604/2013.

      (4)  SWD(2014) 316 final.

      (5)  COM(2015) 240 final.

      (6)  ΕΕ L 239 της 15.9.2015, σ. 146.

      (7)  ΕΕ L 248 της 24.9.2015, σ. 80.

      (8)  ΕΕ L 248 της 24.9.2015, σ. 80 και ΕΕ L 239 της 15.9.2015, σ. 146.

      (9)  1 243η σύνοδος της επιτροπής υπουργών του Συμβουλίου της Ευρώπης (8-9 Δεκεμβρίου 2015).

      (10)  COM(2015) 678 final, της 15ης Δεκεμβρίου 2015.

      (11)  Οδηγία 2013/33/ΕΕ του Ευρωπαϊκού Κοινοβουλίου και του Συμβουλίου της 26ης Ιουνίου 2013 σχετικά με τις απαιτήσεις για την υποδοχή των αιτούντων διεθνή προστασία (ΕΕ L 180 της 29.6.2013, σ. 96 και ΕΕ L 348 της 24.12.2008, σ. 98).

      (12)  Οδηγία 2013/32/ΕΕ του Ευρωπαϊκού Κοινοβουλίου και του Συμβουλίου της 26ης Ιουνίου 2013 σχετικά με κοινές διαδικασίες για τη χορήγηση και ανάκληση του καθεστώτος διεθνούς προστασίας (ΕΕ L 180 της 29.6.2013, σ. 60).


Avis juridique important

|

31981K3792

Κανονισμός (EOK) αριθ. 3792/81/EKAX τής Επιτροπής τής 22ας Δεκεμβρίου 1981 πρός τά Κράτη μέλη περί παρατάσεως τού καθεστώτος τής κοινοτικής επιβλέψεως, όσον αφορά τίς εισαγωγές στήν Κοινότητα, ορισμένων προϊόντων τής βιομηχανίας σιδήρου, πού περιλαμβάνονται στή συνθήκη περί ιδρύσεως τής Ευρωπαϊκής Κοινότητος Άνθρακος καί Χάλυβος καί πού προέρχονται από τρίτες χώρες

Επίσημη Εφημερίδα αριθ. L 377 της 31/12/1981 σ. 0065

***** ΣΥΣΤΑΣΗ αριθ. 3792/81/ΕΚΑΧ ΤΗΣ ΕΠΙΤΡΟΠΗΣ  της 22ας Δεκεμβρίου 1981  προς τα Κράτη μέλη περί παρατάσεως του καθεστώτος της κοινοτικής επιβλέψεως, όσον αφορά τις εισαγωγές στην Κοινότητα, ορισμένων προϊόντων της βιομηχανίας σιδήρου, που περιλαμβάνονται στη συνθήκη περί ιδρύσεως της Ευρωπαϊκής Κοινότητος Άνθρακος και Χάλυβος και που προέρχονται από τρίτες χώρες  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη περί ιδρύσεως της Ευρωπαϊκής Κοινότητος Άνθρακος και Χάλυβος, και ιδίως το άρθρο 74,  Εκτιμώντας:  ότι με τη σύσταση αριθ. 587/80/ΕΚΑΧ (1), η οποία παρετάθη με τη σύσταση αριθ. 3384/80/ΕΚΑΧ (2) και τροποποιήθηκε με τη σύσταση αριθ. 1997/81/ΕΚΑΧ (3), η Επιτροπή καθιέρωσε καθεστώς κοινοτικής επιβλέψεως των εισαγωγών στην Κοινότητα ορισμένων προϊόντων της βιομηχανίας, που περιλαμβάνονται στη συνθήκη περί ιδρύσεως της Ευρωπαϊκής Κοινότητος Άνθρακος και Χάλυβος·  ότι οι λόγοι που αρχικά οδήγησαν την Κοινότητα στη λήψη αυτού του μέτρου, δηλαδή οι λόγοι που καθιστούν αναγκαία τη συγκέντρωση του συνόλου των στοιχείων σχετικά με τις προβλέψιμες εισαγωγές καθώς και τις συνθήκες πραγματοποιήσεώς τους, εξακολουθούν να υπάρχουν·  ότι συνεπώς είναι αναγκαίο να παραταθεί το εν λόγω καθεστώς κοινοτικής επιβλέψεως,  ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:  Άρθρο 1  Η ισχύς της συστάσεως αριθ. 587/80/ΕΚΑΧ παρατείνεται μέχρι τις 31 Δεκεμβρίου 1982 (4).  Άρθρο 2  Η παρούσα σύσταση κοινοποιείται στα Κράτη μέλη.  Έγινε στις Βρυξέλλες, στις 22 Δεκεμβρίου 1981.  Για την 'Επιτροπή  Wilhelm HAFERKAMP  Αντιπρόεδρος


77/534/ΕΟΚ: Σύσταση της Επιτροπής, της 25ης Ιουλίου 1977, περί καθιέρωσης ευρωπαϊκού κώδικα συμπεριφοράς όσον αφορά τις συναλλαγές στον τομέα των κινητών αξιών